text:
Diamars 12 november 2019, na Hulanda Minister dr. Armando Rudy Lampe a participa den e ‘Vierlanden Overleg’ ( 4LO) na unda cu tabata presente Minister Plenipotenciario di Sint Maarten sra. J. Wuite, Minister di Enseñansa, Ciencia, Cultura, y Deporte di Corsou, sra. M. Alcala-Walle, Minister di Enseñansa, Cultura y Ciencia di Hulanda, sra. I. Van Engelshoven y Minister Plenipotenciario di Aruba Minister Besaril den nomber di Minister Xiomara Ruiz-Maduro.
E 4LO ta un reunion anual entre e Ministerionan ( di Enseñansa) di Reino Hulandes: Aruba, Corsou, Sint Maarten y Hulanda. Durante e 4LO ta discuti topiconan actual y di gran importancia pa cada pais, segun nan necesidadnan y interes comun. E paisnan ta haci diferente palabracion concreto pa loke ta intercambio di data y informacion como tambe colaboracion bilateral of conhunto pa loke ta trata proyectonan y iniciativanan cu por beneficia paisnan den Reino.
Minister Lampe, di parti di Aruba a elabora riba proyectonan cu a wordo implementa durante e dos añanan cu a pasa y tur Proyecto cu ta trahando riba dje pa asina e futuro den enseñansa ta mas stabiel y conforme cu meta y desaroyonan mundial.


c: text/html

text:
Op donderdag 27 mei 2021 ondertekenden Rita Rahman, voorzitter van de Werkgroep Caraïbische Letteren, en... Lees verder →
De toorn van de doorn
door Diana Lebacs
Roselyn Jessurun (dichteres en voordrachtkunstenares):
“Diana, pabien ku e bunita inspirashon asina bunita! Úniko’.
Ki presiosidat kombinando sumpiña, doló, ku bunitesa di e flor. Wanneer is je gedicht geschreven dus geboren?
Bo a skirbié mainta tempran promé ku solo sali òf djis despues di apertura
Ku bo a yega kas…
Kurioso pa sa e momentu. E dia, e fecha. Pasobra mi por imaginá.
Ta un hoya ku a nase i ku bo a kompartí ku nos. Un hoya di arte di poesia.
Úniko. Presioso.
Pero mi no tin nodi di sa pa i a disfrutá kaba.”

robotstxt: allowed

filter: keep


text:
E grupo ambiental Smoc hunto cu Humanitaire Zorg y otro cuidadano ta buscano 75 miyon florin otro compania cu ta haci negoshi cu e refineria Isla na Corsou. Esaki awor cu e refineria mes no kier paga e multa aki.
E instituo cientifico TNO a midi cu na 2013 e refineria no a cumpli cu norma pa cu emision di sulfur dioxide. Mientrastanto tin un veredicto riba mesa desde 2010 unda hues a dicta cu por pone un multa (75 miyon maximo) pa cada aña cu ta surpasa e norma. Isla no kier paga e suma te awor. Pues e gruponan ambiental a dicidi awor pa laga deurwaarder busca e placa na otro compania manera Curacao Utilities Company. E compania aki ta suministra e refineria cu awa y coriente. Asina e gruponan ta sigui pone mas presion riba Isla pa cumpli cu e multa.
Bron: Bondia24


text:
WILLEMSTAD.- Reakshonando riba deklarashon ku Minister Jacintha Constancia a hasi, Smoc a indiká ku nan lo sigui hasi e trabou ku gobièrnu no ta hasiendo. Smoc a duna di konosé ku nan a tuma nota di e deklarashon ku Constancia a hasi durante di un rueda di Prensa tokante di e kaso ku a wòrdu tratá den korte, Smoc versus gobièrnu. Hues a ordená ku gobièrnu pa denter di 4 siman manda un karta pa refineria Isla, indikando e violashon di Isla ku ta wòrdu menshoná, huntu ku e eksigensianan ku Isla mester pone un fin na e violashonnan aki, ku un straf di 500 mil florin pa siman, ku un máksimo di 50 mion.
SMOC a bisa ku no opstante ku nan no tabata invitá na e rueda di prensa, nan a komprondé ku e minister a bisa ku gobièrnu mester di mas tempu pa kontestá e preguntanan tékniko ku ta bin dilanti den e veredikto. Si tin preguntanan tékniko ta Isla ta esun ku mester kontestá nan, no gobièrnu. Riba e parti ku Minister a puntra kiko SMOC lo hasi ku e kantidat di plaka ku nan lo risibí, esaki ta hopi fásil pa splika segun SMOC. Nos ta un fundashon ku tin e úniko meta pa ataká e polushon di Isla, duna konseho i deliberá ku gobièrnu i organisashon di medioambiente i duna e komunidat informashon. Tur e sèn ku SMOC risibí lo wòrdu poné pa e mesun meta. Mesun kos ku e plakanan ku a haña di spònser partikular ku a wòrdu usá pa kubri gastu di abogado, steker, presentashonnan i embolbimentu di ekspertonan. E miembronan di Smoc ta voluntarionan ku no ta risibí niun klase di kontribushon finansiero.
Gobièrnu mester ta kontentu ku sentensia, ku ta mustra klaramente kua ta e violashonnan ku Isla a hasi manera ta indiká den e pèrmit. E departamentu di medioambiente mester a hasi esaki, pero nan ta un organisashon suak, no opstante ku Ulanda a hinka 1 mion florin den e departamentu pa mehorashon. Awor Hues a hasi e trabou pa Minister , e úniko kos ku e mester hasi awor ta saka un kopia i hink’é den un ènvelòp i manda pa Isla. Nada mas i nada ménos. Si gobièrnu tin mas pregunta Smoc ta disponibel pa kontestá, manera ku a bin ta sosodé fo’i 2001 ora ku a lanta e fundashon.


text:
Elvira Bonafacio
2018-11-17 17:27 — Besfast, Ireland
Hende tin e tendensia di mustra mundu únikamente loke ta bon. Imperfekshon, kos malu òf ménos bon tin e tendensia di keda skondí. Motibu pa esaki por ta diferente i ta varia pa kultura. Pero echo ta ku tur perfekshon tin su imperfektshon. Esaki ta e balansa di bida...maske tin biaha e por kousa shòk.
Balansa
Atenshon, Atenshon, NASA Atenshon!
Den hemisferio un fenómeno straño a presentá
Den órbita tur e planetanan ta paralisá
Den nos sistema solar nada n’ ta sinkronisá
Siklo entre solo i luna ta tur rebultá
Strea di nòrt di repente tambe a somentá
Sero reakshon!
Ta parse ku no tin registrashon
di e situashon universal ku ta halando atenshon.
E no a krea niun impreshon, òf lanta posibel emoshon,
serka esnan responsabel pa un mediashon.
Kon por ta!
Planeta tera ta keintando!
Meteo sí ta registrá loke ta desaroyando
Un depreshon tropikal ta afektando
Bientu ku ráfaga fuerte ta asotando
Un volkan den erupshon ta menasando
Atenshon Atenshon Atenshon, bida ta deteriorando!
Fayo, Fayo, Fayo!
Nos no ta detektá e idioma.
Nos no ta rekonosé e kódigo.
Fayo di sistema.
Por fabor, aktualisá i kuminsá di nobo pa un funshonamentu korekto.
Un gritu den universo
Silensiá pa un makinaria intelektual
Diseñá pa funshoná individual.
Sakrifisio di e loke ta esensial
Ta bira algu masha usual
Pa sigui e patronchi pre determiná
i entregá e resultado deseá.
Lagando e individuo indiferente
i te asta bira inkoherente
Sin importá ku e proseso por bira defisiente,
Basta e produkshon ta ekselente.
Un proseso balansá ta loke ku alma i universo ta anhelá,
Pero ketu bai e individuo ta siegá riba e “meta” ku e tin ku alkansá.
Elvira Bonafacio, Belfast 7 di òktober 2018


text:
The content originally appeared on: Diario
Cu documento y cifra den man ban papia di mentira y manipulacion — *Na ningun pais liber na mundo Mike Eman lo a gana eleccion 2009 — *Gobernantenan di AVP condena y e plan pa destrui alma financiero Aruba
ORANJESTAD (AAN) — Na e momentonan aki, Aruba atrobe ta pasa den turbulancia loke pa nos ta nada desconoci.
Ora mira atras riba sucesonan, analisa documentonan y cifranan di Aruba na siglo 21, asuntonan sumamente serio ta bini dilanti.
Na prome lugar por nota preferencia politico di cantidad di grupo, cu ta habri nan boca dependiente e gobierno cu ta mando pa malinforma e Arubiano di buena fe, cu pa ser hende honrado tin problema pa mira weganan barata cu ta tuma lugar.
Si kier pa awor aki Aruba ta trankil, pa na e momento aki Aruba por hala rosea, ta stop di mira bienestar di Aruba y ta ignora cifranan y documentonan cu ta entrega prueba di corupcion cu holor di cadaver putri di bienestar di Aruba.
Si kier pa awor Aruba ta trankil, ta baha gobierno pa pone un gobierno dirigi pa Mike Eman, cu asina ta haya oportunidad pa hunga rey chikito atrobe, mientras e ta zink Aruba.
Na ningun pais democratico, caminda tur dirigente di tur sector di comunidad tin deber di informa nan Pueblo a base di berdad y sin preferencia politico, Mike Eman por a haya oportunidad pa bira Prome Ministro di Aruba na 2009 y rementa e bom cu a destrui Aruba.
Mientras Mike Eman tabata prepara pa bay cumpra curazon di Aruba na 2009, riba un beach na Aruba, a yega na acuerdonan pa pone un fin na e caso di corupcion Fondo Desaroyo Nobo San Nicolaas, cu a horca e Ley di Contabilidad, cu ta defende e bon maneho di placa di e Pueblo di Aruba.
Rapport di Algemene Rekenkamer Aruba a duna prueba con Gobierno Henny Eman a atende cu placa di Aruba, cu a keda cubri cu berguensa.
Na cualkier pais na mundo lo tabata imposibel pa Mike Eman den e ambiente aki, presenta su mes como candidato pa bira dirigente di Aruba. Manipulacion a triunfa riba democracia na 2009, ora Mike Eman a pone cuchio na garganta di Aruba y a destrui Aruba cu el a ciega cu palabra.
For di 2009 Mike Eman a mata e bienestar financiero, economico, social di Aruba, pero tur instancia cu mester a habri nan boca y papia, a dicidi di mantene silencio.
Na 2013 no a resta mucho mas di Aruba. Pero Mike tabata sa con sunchi y brasa pa e por mantene e puesto di Napoleon Bonaparte na Aruba.
Hende politicamente manipula, ta bati man pa Mike, ta entrega voto na Mike na 2013, pa na 2014 Hulanda bin pone fin na fiesta y rescata bienestar di Aruba.
Berguensa loke a pasa na Aruba na 2014, ora como Prome Ministro, Mike a presenta e teatro di welga di hamber, pa Aruba no mira kico e tabata haci cu placa di Pueblo.
Un Aruba destrui a keda atras. Unda tur gremionan tabata pa preveni loke a pasa? Tur rapport di Aruba ta publico y tu gremio por analisa cifranan pa asina nan participa na buskeda di bienestar di e pais, cu silencio di demasiado hende, a permiti Mike Eman destrui cu mentira y un gobernacion pa destrui Aruba.
Awe den un situacion mundial sumamente dificil, Aruba mester sigui cana. Aparentemente e unico persona cu por dirigi Aruba ta Mike Eman, cu no tin berguensa di presenta su mes na e Pueblo cu el a masacra financieramente cu asistencia di su grupito cu a permiti Mike destrui Aruba pa awe e trata di haci come back pa asina atrobe e haya puesto y uza democracia pa hunga e rey chikito di Aruba.


text:
Gobernador suplente di Aruba, Su Excelencia Agustin Vrolijk, desde diaranson anochi 27 di april te cu diadomingo anochi 8 di mei, ora cu Gobernador Boekhoudt tawata den exterior, a asumi e puesto di Gobernador. El a ehecuta e trabaonan regular di un Gobernador, manera firmamento di decretonan nacional. Tambe a ricibi algun persona pa un audiencia.
Riba diabierna 29 di april 2022 a ricibi señor Dirk Buitelaar, Regional Manager Air France KLM, pa un audiencia na Gabinete di Gobernador. Señor Danilo de Freytas (KLM Sales Manager Aruba) a acompaña señor Buitelaar durante di e audiencia di introduccion aki. Topiconan di combersacion tawata entre otro e conexionnan aereo di KLM den region Caribense y e situacion actual na Schiphol.
Commandant Zeestrijdkrachten VADM René Tas, cu tawata cu bishita di trabao den e region Caribense, tambe a bishita Gobernador suplente Vrolijk na Gabinete di Gobernador. A papia entre otro tocante e barco Zr.Ms. Friesland cu desde januari ta patruya den e region Caribense di Reino y tocante e desaroyo di e militarnan Arubiano (ARUMIL). Cu e Comandante di Marinierskazerne Savaneta, LTKOLMARNS Art van Beekhuizen cu tambe tawata presente durante di e audiencia, a papia tocante e adelantonan di e Sociaal Vormingstraject (SVT) na Aruba.
Riba diaranson 4 di mei 2022 tambe a tuma luga dos audiencia na Cas Ceremonial di Gobernador. Mainta tempran a ricibi Consulado-General di Republica Dominicana, señor Pedro A. Ventura Cruz. Ta prome biaha cu señor Ventura Cruz, biba na Aruba, a cera conoci cu Gobernador suplente di Aruba. Topiconan di combersacion a trata entre otro e deseo di Republica Dominicana pa introduci
comercio liber di mercancia entre Aruba y Republica Dominicana, posibilidadnan pa cuido medico na Republica Dominicana y e posibilidad pa personanan di Aruba participa aya na cursonan di deporte.
Seguidamente Gobernador suplente a ricibi señor Robert Schuddeboom, Embahador di Reino na Caracas, Venezuela. Na mei aña pasa señor Schuddeboom a bishita Aruba y a cera conoci cu Gobernador Boekhoudt. Ta prome biaha cu e embahador ta topa cu Gobernador suplente Vrolijk. Topiconan di combersacion durante di e audiencia a trata entre otro e situacion encuanto un cantidad di Arubiano deteni na Venezuela y e estado di e negociacionnan entre Reino y Venezuela tocante reapertura di frontera entre Aruba y Venezuela. E embahador a informa Gobernador suplente tambe tocante e desaroyonan economico na Venezuela.
Entrante awe, 9 di mei, Gobernador Boekhoudt ta bek den funcion.


text:
Inspira pa e muhernan pionero di pasado y crea pa avansa riba un caminda nobo, ta hisa e kelki di biña EMBRAZEN pa un futuro, unda e muhernan ta deleita den haci e cosnan den nan propio termino y na nan manera. Inspira pa e energia di Celia Cruz a crea un Chardonnay revolucionario cu ta destaca manera e muhe cu ta sigui su pasion. E EMBRAZEN Red Blend ta inspira pa e spirito audaz y briyante di Josephine Baker. Haciendo eco di e entusiasmo y tenacidad di Nellie Bly, a crea un revolucionario Cabernet Sauvignon cu ta resisti tur expectativa.
Durante e luna di october e ‘wine pairing’ lunch semanal riba diamars na Divino ta dedica na e hende muhernan, cu ta destaca den nan ramo di trabou na Aruba. E chef, Cathy Richardson, di Sunrise Vibes Catering, a ‘pair’ e cuminda despues cu a scoge e biña, cu ta net contrario manera cu ta hacie normalmente. E splicacion di cada biña a ser haci pa Kiume Tjonatsien, cu tin su experticio den e portfolio di biñanan na Divino. Un encuentro ameno entre hende muhernan profesional durante lunch, unda a intercambia idea y sinti nan mes aprecia cu un atencion special.


text:
Aruba
Tene cuenta cu e cosnan cu ta obstaculisa nos oracion
Oracion ta e base di nos bida. Un bida sin oracion ta manera un auto den neutral, e no ta bay pa dilanti ni tampoco patras.
Un famia cu no tin oracion den nan cas ta tera fertil pa enemigo ataca y trece tur clase di depresion, pasobra no tin defensa, no tin comunicacion cu Dios y cada ken ta biba pa nan mes.
Pero ora nos ta haci oracion, nos tin di tene cuenta cu nos actitud y con nos ta duna respet na Dios y con nos ta trata cu nos prohimo.
Tene cuenta cu e sigiuente puntonan cu ta obstaculisa bo oracion:
Falta di amor:
Proverbionan capitulo 21 vers 13 ta bisa: Esun cu ta cera su orea pa sclamacion di e pober, e tambe lo sclama y lo no wordo scucha.
Laga nos tene cuenta con nos ta trata nos prohimo , pasobra Palabra di Dios ta bisa pa nos trata nos prohimo manera nos mes, y stima, duna y yuda tur caminda cu nos por.
Orguyo y arogancia ta enemigo di Dios:
Tur locual cu nos ta pidi Dios mester wordo haci den nomber di Cristo Hesus, no ta nos ta dicidi, ta Dios ta dicidi y mas humilde nos ta mas liher nos contesta yega, hende no por comanda, hende tin cu haci peticion na Dios , esey ta e forma corecto pa acerca Dios. Y ora nos haci esey cu gradicimento nos lo sinti paz y esey ta un señal cu nos oracion a wordo scucha (Filipensenan capitulo 4 vers 6+7).
Falta di fe y duda den nos curason:
Hebreonan capitulo 11 vers 6 ta bisa: Y sin fe ta imposibel pa agrada Dios, pasobra esun cu ta bin cerca Dios, mester kere cu E ta y cu e ta esun cu ta recompensa esunnan cu ta busc’E. Esun cu ta duda ta manera ola di lama y un persona asina no por wordo uza pa Dios siendo un persona di curason dobel (Santiago Capitulo 1 vers 5+8).
Desobendencia:
Si bo ta biba den desobedencia di cualkier tipo y specialmente inmoralidad, bo mes ta obstaculisa bo oracion. Proverbionan 10 vers 24 ta bisa: Loke e malbado ta teme lo bini riba dje y deseo di e husto lo wordo duna na dje.
Discordia den famia:
1 Pedro capitulo 3 vers 7 ta bisa: Mescos boso esposonan, biba cu boso esposanan cu comprencion,manera cu un vas mas delicado, como e ta hende muhe y dun’e honor como heredero di e gracia di bida pa boso oracion no wordo stroba. Un hende cu ta trata su esposa malo, bati muhe y trata su yiunan malo su oracion ta wordo obstaculisa.
Falta di pordon:
Den Mateo capitulo 6 ver 12+15, Mateo capitulo 18 ver 21-35 Marco capitulo 11 vers 25+26: Hesus ta splica bon cla cu si nos no pordona, Dios tampoco ta pordona nos y falta di pordon ta un gran obstaculo pa nos oracion, pasobra Hesus ta bisa cu ora nos ta para ta haci oracion si nos corda cu nos tin algo contra un persona nos mester pordona. Un hende cu no ta pordona ta den rebeldia cu Dios.
Falta di reconciliacion;
2 Timoteo capitulo 3 vers 1-9 ta adverti cu nos ta bibando den tempo trabahoso y cu hende lo bira ireconciliabel, wak pa bo mes cuanto famia ta kibra y no kier paz.
P’esey laga nos confesa nos picanan ( Salmo 66: 18) y bini na e trono di Dios cu un curason limpi y Dios cu tin misericordia di nos lo scucha y bendiciona nos.
Sinceramente,
Pastoor Marcel Balootje


text:
A tene debido cuenta cu tur conseho di CAFT y Aruba ta cumpli cu e norma nan stipula
ORANJESTAD – Recientemente Gobierno a ricibi e conseho di CAFT riba e Presupuesto 2022 cu a keda aproba pa Parlamento di Aruba. Den conferencia di Minister Maduro a repasa e conseho di CAFT y a duna un splicacion riba e reaccion di Gobierno na CAFT. Den liña grandi, CAFT ta resumi un cantidad di conseho cu ya caba Gobierno a bin ta atende cu nan debidamente. Aruba ta cumpli cu tur norma stipula rumbo un maneho financiero manehabel.
A tene debido cuenta cu tur conseho di CAFT
Minister Maduro a splica cu den Presupuesto 2022 y tambe den e uitvoeringsrapportage URK4 di aña 2021, Gobierno a tene debido cuenta e conseho nan di CAFT y tambe e den Memoria di Splicacion cu ta compaña e Presupuesto 2022, Gobierno ta splica kico a wordo haci cu e recomendacion nan di CAFT. E mandatario ta haya cu CAFT den su conseho riba Presupuesto 2022, ta djies resumi tur conseho cu a yega di wordo duna caba y no ta tene cuenta cu e argumentonan y splicacion di parti Gobierno. CAFT den su conseho tampoco no ta bin cu contra-argumento riba e contesta di Gobierno.
Aruba ta cumpli cu e norma stipula
Na man di dos grafico, Minister Maduro a mustra cu Gobierno ta cumpli cu e norma cu a keda acorda pa hiba Aruba rumbo di un finansa publico manehabel. E mandatario a splica cu pa locual ta trata e saldo financiero, Aruba ta cumpli cu un deficit cu ta dentro di e maximo stipula pa Conseho di Minister di Reino. Riba gasto di personal, Aruba desde 2019 caba a bin ta cumpli cu e norma fiha den e protocol di 2018 di un maximo di 479 miyon florin. Riba e punto di quota di debe, Minister Maduro a informa cu e quota di debe, pre-covid na 2019 a conoce un bahada te cu 71.8% y post-covid na aña 2021, debi na e fianza ricibi di Hulanda pa yuda Aruba cu e situacion di Covid-19, e quota di debe a yega te cu 108%.
No por keda tene na norma pre-covid
Minister di Finansa a trece dilanti cu e pandemia a ocasiona un otro situacion financiero. Pa e motibo aki no por djies sigui wanta na e norma nan financiero pre-covid, ya cu esaki nan no ta realistico. E efectonan financiero di e crisis ta dificulta, crecemento economico, implementacion di Landspakket y gobernacion di nos pais. Den e situacion cu Aruba su finansa publico ta, nos no
por keda tene na e norma pre-covid. E reformanan necesario pa Landspakket ta costa placa. COHO no ta pone placa pa paga e gastonan structural cu Landspakket ta trece cune ya cu e gastonan aki lo keda bin den e presupuestonan di e añanan nos dilanti y mester di fondo pa paga pa nan. Cumpli cu e reforma nan di e Landspakket ta bay trece mas gasto y si keda tene na e norma di prome cu covid, esaki lo hiba nos na un resultado irealistico.
CAFT cu 13 conseho
CAFT a bin cu 13 conseho riba Presupuesto 2022. Ta trata di conseho riba servicio y producto, Serlimar, recorte di 12,6% , gasto di personal, loonbelasting, ‘compliance’ DIMP, AZV, fondo apart pa compensa eigen bijdrage di AZV, RWZI, surplus den 2023, scenario crecemento economico, entrada di BTW y subsidio di salario. Minister Maduro a repasa cada un di nan y a duna un splicacion di Gobierno su reaccion. Hopi conseho Gobierno a trata caba y pesey e mandatario a referi na e carta nan y documento nan den cual a atende debidamente cu nan. Den un otro articulo lo amplia riba cada un di nan.


text: Dialuna madruga a drenta informe di cu tin un brommer parcialmente riba caminda banda di un auto riba jack y un hende drumi abao dilanti Morning Supermarket na Paradera, mesora a dirigi un patruya na e sitio. Na yegada di e patruya a bin compronde cu aki ta trata di un auto cu lo a haya un flat tire, pero un di e personanan cu tabata eynan tabata bao influencia y no tabata cooperativo cu polis ni a sigui ordo di polis. Polis a detene y a confisca e brommer cu no tabata tin ningun documento na ordo.


text:
ORANJESTAD, Aruba 2 di Augustus 2020: Manera tur aña, TripAdvisor pa medio di e “Travelers Choice Awards”, a reconoce recientemente e top experiencianan mas busca como tambe e reservacionnan mas gusta globalmente.
E ganadornan ta wordo determina a traves di un algoritmo cu ta tuma den consideracion tur e ‘business reviews’, opinionnan y popularidad entre e bishitantenan den e ultimo aña.
E aña aki, un biaha mas e compania local ABC Tours, a haya reconocimento pa Aruba como e ‘Best of the Best’ #1 den Caribe. Na 2019, ABC Tours a wordo reconoci den e di tres lugar ariba e lista di ‘Top 10 Caribbean Experiences’, como e ‘Island Ultimate Jeep Safari’.
Esaki ta nifica cu pa a logra esaki a haci diferente cambio y mehora pa por a yega na e #1 aki. A haci mehoranan pa eleva e experiencia di e bishitante y hibe na un otro nivel.
Apesar cu e aña aki, e pandemia di Covid-19 a pone cu turismo di Aruba a haya un sla fuerte. E deseo di e turistanan pa bishita Aruba ta prevalece. Y ora cu frontera cu Merca a habri, hopi bishitante tabata ansioso di por bin Aruba y disfruta di nan vakantie den un lugar ‘safe’ manera Aruba.
Mas cu claro, e compania ta sigui tur e protocolnan estableci door di Departamento di Salud pa asina por ofrece na e bishitante y e local e seguridad cu tur ta spera di haya na un nivel mas eleva. Tur dia, e vehiculonan ta wordo haci limpi pa medio di un makinaria special pa cu e limpieza, cual no solamente ta saca awa cu presion durante e limpieza, pero e ta crea un capa di foam habon” pa desinfecta y na final ta ‘hot pressure’ na 60 grado Celsius.
Despues di esey, tur vehiculo ta wordo ‘sanitized’ prome cu e usuarionan subi of ta haci uzo di dje. Cu esaki ta sigura cu ta cumpliendo cu tur protocol y cu no ta bay core riesgo di contagio.
Ademas di e protocolnan relaciona cu Covid-19 ta bon pa menciona cu ABC Tours tin su ‘Safety Briefing Room’ unda ta informa e cliente di tur protocolnan pero tambe ta conscientisa nan riba e importancia pa yuda cuida Aruba y unda ta duna e cliente consehonan ariba siguridad como tambe ariba proteccion di Aruba su medio ambiente.
E bishitantenan ta apreciando tur loke ta wordo haci y te hasta nan ta skirbi riba esey den nan ‘reviews’.
Tin un protocol tambe caminda a introduci un ‘Safety Officer’ pa educa y conscientisa e turista riba cuida y proteha Aruba su naturalesa.
Adicionalmente e velocidad maximo di e jeeps y UTV’s a keda reinforsa pa garantisa comportacion durante ‘off-road’ por ehempel na Parke Nacional Aruba cu maximo di 20 km/h.
Teniendo cuenta cu e shoconan y su neishinan, cual ta un simbolo nacional, pariba di Lighthouse, e ‘UTVTours route’ a wordo adapta pa no core mas den e direccion aki.
Pa loke ta TripAdvisor, e reconocimentonan aki ta a base di e feedback cu nan ta haya di e miyones di usuarionan relaciona cu e mihor experiencianan na mundo. Nan ta na analiza e ‘reviews” y a base di esey nan ta scoge loke nan ta considera e top actividadnan.
Marvin Kelly, Propietario di ABC Tours a laga sa cu e ta masha contento cu e reconocimento aki un biaha mas. Como empresario local, e ta haya cu esaki ta un ‘push’ pa sigui ofrece un producto di nivel halto.
No por laga sin menciona empleadonan ya cu sin nan e logro aki no lo tabata posibel. Nan ta asina apasiona cu loke nan ta haci y asina frontera a habri nan ta dunando tur loke nan tin pa comparti cu e bishitantenan. “Un elogio na nan pa nan empeño pasobra ta evidente cu nan ta stima loke nan ta haci”, Kelly a remarca.
ABC Tours ta cla pa celebra 25 aña den mercado turistico di e isla y sigur e reconocimento aki ta un motivacion grandi pa e empresa y un logro pa Aruba den su totalidad.


text:
Willemstad 19 di Mei 2022 – E partido entre tim Kòrsou i AJAX ta pinta di bira sentro di atenshon pa nos komunidat djabièrnè anochi. Aqualectra ta kere firmemente ku na momentu ku nos mes hendenan ta sostené otro i duna e aporte nesesario, nos ta yuda kontribuí konhuntamente na un energia positivo den nos komunidat. Esaki ta inspirá i motivá tambe nos hóbennan pa praktiká deporte i ku chèns di logra nan soño bira realidat. Aqualectra p’esei ke kontribuí na kontagiá nos komunidat ku e “vibe” positivo di sosten na nos ekipo. Aqualectra lo rifa premio èkstra, den kuadro di su kampaña Mi Aqualectra Digital, durante di e partido. Kada gol ku tim Kòrsou hinka ta nifiká chèns pa abo gana un ‘jersey’ outéntiko di AJAX pa mucha, mas un kupòn di ANG 500 na krédito pa awa, koriente òf komestibel. Por partisipá na e rifa spesífiko aki dor di suskribí òf ‘update’ bo informashon personal riba MiKuenta durante e durashon di e partido. Pa partisipá ta fásil. Djis bishitá Aqualectra.com durante di e partido i sigui e instrukshon.
Aqualectra su empeño ta pa kontribuí fundamentalmente na bienestar di komunidat. Esaki ke men ku ta sostené e tipo di esfuersonan aki ku ta krea un energia positivo den nos komunidat. Banda di esaki e partido ta kontribuí na eksponé nos isla i nos talentonan serka e fanatikada grandi di futbòl na Hulanda. Ta bunita oportunidat pa atrobe nos demonstrá ku pa medio di union i solidaridat nos ta yuda engrandesé e logronan di nos pais. Aqualectra kier invitá komunidat di Kòrsou kompletu pa ban sosten’é tim Kòrsou, i alabes partisipá pa gana premio ku e kampaña speshal di Mi Aqualectra Digital pa e partido di Kòrsou kontra AJAX. Kòrda ku kada golaso ta nifiká un premio, djis pasó nos ta kere ku tim Kòrsou por! I si akaso nos tim Kòrsou no logra hinka gol, tòg Aqualectra lo rifa un premio pasó nos ta orguyoso di nos embahadornan deportivo.


text:
Internacional: 4 persona a perde nan bida y varios persona herida despues di un tiroteo den un edificio pega cu hospital Francis na Tulsa oklahoma. Tur cos a cuminsa na momento cu autoridad a ricibi un yamada, cu a indica na nan cu tin un persona ta cana cu un arma di candela. No a dura hopi cu e situacion a Sali for di man y e homber a cuminsa basha bala den e edificio.
Ora polis nan a yega e sitio a bin topa cu varios persona cu herida di bala na e di dos piso di e edificio. E edificio ta un compleho medico y e ta un parti di e hospital. No a dura largo cu autoridadnan a bin topa cu e sospechoso benta abou cu 2 arma banda di dje. Tur cos ta indica cu e homber a mata su mes. Esaki ta bolbe marca un otro caso mas di tiroteo cu saldo fatal pa varios persona na Merca


text: Diamars anochi Polis di Noord a bay riba e caminda di Kudawecha pa un accidente. Na yegada di e patruya a topa cu e accidente unda un colega Polis na civil Tabata envolvi. Ora a bay chek kiko a pasa, e colega a conta cu e ta bayendo ariba y na dado momento un Yaris color shinishi A-52099 maneha pa un chauffeur bebi a hala den su banda y dal riba su auto. Djey el a sigui core. Mesora e polis no uniforma a bira bek bay su tras y a logra pare banda di veld di Kudawecha. Ora polis a bay papia cu e manehador di e Yaris, e no por a para drechi riba su pianan. Mesora a pidi presencia di trafico pa asina pone e homber supla. Rapidamente trafico a yega na e sitio y polis a pone e homber supla y el a surpasa e limite permiti pa ley. Un rato despues un dama cu ta amiga of ta familiar a presenta y tambe tabata bou influencia. Polis a detene e homber y a pidi presencia di dogcatcher pa asina hibe warda. Polis a hala atencion di e dama cu a yega bebi y a kita e yabi di auto for di dje. E mester a yama su ruman pa hibe cas. E auto di e dama bebi a keda na e sitio banda di caminda. Takelwagen a a presenta pa asina transporta e Yaris accidenta pa warda.


text:
Na momento cu un mucha tin su tata den su bida, hopi cosnan cu ta menos bon ta ser evita pa tuma lugar. Literatura, estudio y experiencia ta yena cu informacion tocante e risiconan y problemanan cu ta presenta den bida di un mucha of hoben cu no tawatatin su tata. E mucha ta siña for di su mama, pero tambe sigur for di su tata.
Di un banda por tin un tata cu ta biba bao di e mesun dak cu su yiu y no ta involucra den su bida, y di otro banda por tin un tata cu no ta biba bao di e mesun dak cu su yiu y si ta involucra den bida di su yiu. Segun estudio haci na 2012 na Aruba, e relacion entre tata y yiu na Aruba lo ta zwak. Di otro banda nos ta mira cu actualmente hopi tata ta haci deporte y actividad den tempo liber cu nan yiunan atardi den parkenan na Aruba. Esaki ta duna un bon indicacion di e direccion cu mester bai.
Un proyecto cu ta stimula participacion di tata den bida di nan yiunan ta Best Dad Ever. Best Dad Ever ta trata di crea un cambio di pensamento serka hende homber y comunidad tocante e importancia pa un tata ta involucra den bida di su yiu. Durante diferente sesion di Best Dad Ever ta mira cu tatanan tin hopi preguntanan tocante manera pa comunica cu nan yiunan di diferente edad, momento pa start cu educacion sexual, cantidad di tempo cu nan ta dedica na educacion di nan yiunan y e cantidad di tempo cu muchanan/ hobenan ta bezig cu media social etc.
Un tata mes tambe tawata un yiu y kisas no tawatatin un tata den su bida pa impacte positivamente. Tin biaha por tawatatin hasta violencia presente den su educacion. Ta importante pa e tata por laga e impactonan menos bon atras, y implementa e impactonan bon cu ela ricibi den bida di su yiu. Tambe e ta hopi importante pa e tata ta participe durante e embaraso di e mama di e yiu. Door di ta involucra durante embaraso y nacemento, e tata ta crea un bounding di cual e y su yiu lo benificia di dje na momento cu e yiu topa cu retonan den bida.
Tambe ta importante pa tin un division di cuido na cas. Esaki no solamente ta zorg pa e tata ta involucra den bida di su yiu of cu e yiu ta ricibi mas atencion y supervicion, pero tambe e ta zorg pa e hende muher haya mas tempo pa dedica na su mes.
Fundacion Telefon pa Hubentud Aruba su deseo ta pa tur mucha y hoben na Aruba ricibi un educacion cu amor y atencion. Na momento cu un tata ta involucra den bida di su yiu, e yiu lo ricibi amor y atencion di su tata tambe. Cu implementacion di Best Dad Ever Fundacion Telefon pa Hubentud Aruba ta yega mas serka di su deseo.
Pa mas informacion tocante Best Dad Ever por tuma contacto cu Fundacion Telefon pa Hubentud Aruba via nos facebook: https://www.facebook.com/telefon.hubentud/, email: telhubentud@gmail.com of telefon 5886138/ 5884011.


text:
Tin diferencianan fundamental entre e tipo di inmigrante cu a bin tempo di Lago; y esunnan cu a bin despues di Status Aparte, ora cu nos pais Aruba a conoce un ‘boom’ turistico sorpresivo.
Segun e sociologo, Anko Ringeling, un diferencia tin di haber cu e aspecto economico cu a motiva e dos ola di migracion aki bandona nan pais di origen pa establece nan mes riba nos isla. Pero tambe caracteristico propio di e tipo di inmigrantenan pa nan por integra nan mes na nos comunidad.
Diferencia entre inmigrantenan
E fenomeno sociologico di inmigracion no solamente na Aruba, sino den otro paisnan ta wordo influencia dor di diferente factor, manera esun economico. Pero por tin otro factor manera pa ehempel e caso di e pais bisiña Venezuela, caminda hopi di nan ciudadano ta bandona nan pais pa motibo humanitario. Un escogencia di nan ta pa bin Aruba.
Mientras cu e gruponan di inmigrantenan cu a bin decadanan di aña 30 y 40 di siglo pasa tempo cu nos industria petrolero tabata den splendor, specialmente tempo di Lago, compara e grupo cu a bin despues di Status Aparte, e factor economico a hunga un rol hopi grandi den ambos fluho di migracion.
Lago tabata un sector industrial cu a demanda trahadonan cu a bin principalmente for di e islanan di habla Ingles. Hopi inmigrantenan di Jamaica, Trinidad y otro islanan a bin Aruba, pasobra nan tabatin experiencia adkiri den nan pais mes den e sector petrolero. Nan a keda biba riba nos isla y generacionnan di nan a nace y nan ta biba na Aruba.
Pero e tempo aya, gobierno tambe mester a amplia nan aparato gubernamental, ya cu mas actividad economico ta wordo refleha tambe den aparato di gobierno. Pa atende e vacatura aki a bin hendenan for di Hulanda, Surinam y mas hendenan di reino Hulandes, cu entre otro tabata domina Hulandes cu e tempo aya tabata sumamente importante pa e sector di enseñansa y trabou den gobierno.
E grupo di inmigracion aki tanto esun cu a bin traha den Lago, pero tambe esunnan cu a bin fortalece enseñansa y aparato gubernamental tabata relativamente bon prepara y nan tabatin un ofishi caba. Esaki ta un diferencia cu e sociologo, sr. Ringeling a señala compara cu e migracion cu a sosode despues di 1986.
Ora cu nos a drenta Status Aparte nos pais tabatin mester di trahadonan pa yena cupo mas tanto den e sector hotelero, y mundo di construccion cu ta exigi menos preparacion y educacion. “Esaki ta segun mi un di e diferencianan mas cardinal si bo ta compara e dos fluho di migracion aki”, el a bisa.
Adaptacion
Awe den tur parti di mundo practicamente tin migracion y e proceso di adaptacion di nan den un pais nobo ta bay den fase.
Hopi bes e prome generacion tin e necesidad ainda pa mantene e laso cu e pais unda nan a bin. Tempo di Lago tabatin asociacion of club di e diferente grupo di inmigrante pa ehempel Bonaire Club, Club Surinam, etc.. Den e tipo di club aki nan tabata experiencia un ambiente cu tabata laga nan pensa riba e pais for di unda nan a bin.
E siguiente generacionnan cu a bini for di e inmigrantenan aki no tabatin e deseo ey asina grandi mas. “Mas y mas nan tabata adaptando y nan tabata haya amigo Arubiano. Nan a cuminsa papia Papiamento, nan ta bay scol akinan, etc.”, sr. Ringeling ta observa cu e grupo aki a adapta lihe, ya cu practicamente e club di antes no tabata existi mas.
Den e grupo nobo di inmigrante cu a bin despues di 1986 masha poco bo ta haya asociacion of clubnan di inmigrantenan, specialmente for di Latino America. Tin algun asociacion manera esun di Asociacion Amigos de Colombia of fundacion Dominicana Arubanse Juan Pablo Duarte, pero nan no ta di e tanto di esunnan cu a wordo lanta pa e prome inmigrantenan cu a bin traha den e refineria na decada di añanan 30 y 40 di siglo pasa.
Integracion
E ta kere cu e grupo di inmigrante nobo ta mustra cu nan ta integrando mas lihe. Esaki a pesar di cierto reaccion di e comunidad Arubiano riba e inmigrantenan aki, entre otro comentario manera cu nan no kier papia Papiamento, y Spaño so bo ta tende na Aruba.
Sr. Ringeling ta kere cu e inmigrante cu a bin traha den e refineria shete decada pasa, tambe nan a tene nan idioma hopi tempo. Pero aparentemente Hulandes y Ingles tabata idiomanan cu di un of otro podise tabata mas aceptabel. Un factor tabata cu na scol bo ta siña Hulandes, y via television programa na Ingles tabata influencia nos comunidad local. Aunke den e tempo ey, tambe tabatin e tipo di comentario na fabor di nos lenga materno di parti di e Arubiano di habla Papiamento.
E generacion di inmigrante cu a bin cu nos desaroyo turistico, nan yiunan cualifica como ‘Arubiano Nobo’ a custumbra papia Papiamento hopi lihe. E sociologo aki ta kere cu un diferencia por ta e composicion di e matrimonionan den ultimo añanan.
E ta expresa cu por midi di diferente manera e distancia cu tin entre e poblacion local y inmigrantenan su aceptacion den nos comunidad. Den cierto pais bo ta wak cu e inmigrantenan ta bay ocupa cierto barionan. Of bo ta wak nan den cierto profesion so. Of nan no ta casa cu e hendenan local. Tur e factornan aki bo no ta wak asina marca na Aruba pa cu e inmigrantenan cu a bin despues di nos Status Aparte. Nan ta basta plama rond di nos isla. Tambe tin hopi mescla of interrelacion, kiermen cu Arubianonan ta casa cu inmigrantenan nobo.
“Tur esey ta mustra cu e distancia entre e Arubianonan y e migrantenan nobo no ta asina grandi.” Esaki ta pone cu e fase di adaptacion ta bayendo relativamente lihe. Pero no solamente nan ta casa cu hende local, pero tambe e prestacion di nan yiunan na scol ta mehorando, mas bien si nan ta bin di un pais di habla Spaño, caminda nan tin cu adapta nan mes na e sistema di enseñansa cu te ainda ta uza hopi Hulandes. Pero nos por wak cu mas y mas muchanan yiunan di inmigrantenan nobo of Arubianonan nobo, ta yegando na nivel halto di scol secundario of Colegio Arubano. P’esey sr. Ringeling ta reitera cu e fase di adaptacion di e inmigrantenan ultimo ta bayendo basta lihe, compara cu otro paisnan cu tin grupo di inmigrantenan cu ta keda atras pa hopi aña.
Na final, el a indica cu esaki no ta kita cu considerando cu Aruba ta un isla relativamente chikito, pues independiente di e fluho di inmigrantenan y di cual pais nan ta bin, e mester ta bon controla. Ya cu nos ta un isla chikito y nos capacidad di carga ta limita.


text:
ORANJESTAD - Recientemente durante bishita di Governor Jim Campbell di Districto 35N, cual Aruba Lions Club ta pertenece na dje, a tuma lugar installation di 4 miembro nobo. Durante un anochi masha ameno, den presencia di President Magaly Franken, board actual y varios miembro di Club, Governor Campbell, representando Lions International a huramenta Sra. Lizbeth Roberts, Sr. Eugene Roberts, Sra. Ingrid Kock y Sra. Mirla Koolman como Lions. Lions ta pidi tambe comunidad keda pendiente pa varios actividad cu Aruba Lions Club ta bai tin en coneccion cu celebracion di 75 aña sirbiendo comunidad di Aruba.
ORANJESTAD - Delta Aruba Leo Club diabierna a celebra su prome aña di existencia! Nan ta un club dedica na sirbi nos comunidad cu ta den necesidad. Eclub su nificacion ta “Liderazgo, Experiencia y Oportunidad” y e meta ta bini hunto como un grupo di amigo y haci un diferencia na Aruba.
ORANJESTAD – Durante un encuentro ameno sosteni diasabra anochi entre profesionalnan di abogacia na House of Mosaic, tabatin un presencia cu a resalta. Dama Husticia ta un escultura di 52.5 cm halto, 28.5 cm hancho y 37 cm largo elabora pa e artista local Maritza Erasmus. E tabata e pieza central di arte expone y ofreci durante e anochi y a bira un punto interesante di combersacion.
ORANJESTAD - E rumanan Tony y Kenneth Shearman recientemente a produci un cancion estilo mariachi titula '100 aña'. Ta un idea di Kenneth cu e la presenta na su ruman Tony cu for di 1994 no a produci algo estilo mariachi mas. E la gusta e idea y nan a traha e produccion cu awor ta disponibel. Pa scucha e tema, por click AKI.
PALM BEACH – E compleho di Aruba Marriott a e dos trahadonan felicita Antonio Ras – Loss Prevention Supervisor y Tisha Powell – Loss Prevention Officer, cu nan reconocimento di Sr. Bill Marriott – Presidente di Marriott International – despues di a salba bida di un huesped na maart 2022.
ORANJESTAD – Aruba tin su propio biña cu yama E=MC2, un tribute na e 10 aña di dedicacion na e mundo di biña pa e sommelier local Monrick Croes, propietario di The Wine Room. Den cooperacion cu e compania Siete Pasas Viñedo di Chile, a mix Merlot y Cabernet Sauvignon hunto. E ta un biña ‘full body’, cu bo por warda trankil pa 10 aña y despues bebe, pues bo por ‘age’ e biña. E nomber ta referi na e prome dos nombernan di Monrick. E mix di e biña ta 60% Cabernet Sauvignon y 40% Merlot (biña cora). E ta obtenibel exclusivamente na Aruba na The Wine Room. Tur esaki den cuadro di e hecho cu e siman aki, dia 18, The Wine Room ta cumpli 10 aña di existencia.
ORANJESTAD - Co productor di 360 degrees of Innovation Foundation, Elton Arends, lo ta invitado di e programa Noticiacla LIVE diamars anochi 8’or. Arends ta parti di un grupo di persona ambicioso cu ta preparando pa cuminsa filmacion di un pelicula grandi di naturalesa titula WOW Nature, cu lo keda estrena pa 2025 na Hulanda y e islanan di Reino Hulandes incluyendo Aruba. E ta un tema hopi interesante, diferente, cu ta laga bo conoce varios aspecto di un produccion di un ekipo local hoben. No perde, awe nochi 8’or riba e plataformanan di Noticiacla, esta e Facebook page, website y app.


text:
Un detenshon den kaso di ladronisia.
KOMUNIKADO DI PRENSA 295/ 2021
23 ougùstùs 2021
Un detenshon den kaso di ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den kuadro di un investigashon ku reshèrshi di VVC ta realisando tokante di un ladronisia ku
a tuma lugá dia 28 di yüli 2021 último, a realisá un detenshon.
Riba e fecha ariba menshoná e hòmber sospechoso S.C.A. di 38 aña di edat nase na
Kòrsou, lo mester a hòrta palu i otro materialnan.
Esaki a tuma lugá riba un tereno di konstrukshon na Kaminda Roma.
Djaluna dia 23 di ougùstùs 2021, alrededor di 08.40’or a detené e sospechoso na warda di
reshèrshi.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
Adicional na e “Art & Craft Market” cu tabata un gran exito aña pasa na Caribbean Sea Jazz Festival, tin e seccion di “Art Exposition”, cu ta den e famoso Art Gallery. E artistanan visual ta exhibi nan potret- cuadra- y escultura y joyanan.
Den e “Art Exposition” tin exhibi un obra di arte titula: “Tribute to the Queen of Soul”, cu ta un escultura crea pa e artista Gilbert Senchi. E Reina di Soul, Aretha Franklin, a fayece dia 16 di augustus ultimo na edad di 76 aña di cancer di pancreas avanza. Famoso pa su estilo inigualabel di canta y tabata un icono cultural rond mundo. E prijs di e obra ta $7500
Title: Tribute to the Queen of Soul
Artist: Gilbert Senchi.
Media: Chrome, patina on bronze granite base.
Size: 40x80x35 cm
Weight: 24 kg
Year: 2018
Na juli a desvela e estatua di “Lolita” cu a tuma Gilbert Senchi alrededor di un aña pa realisa e obra aki. ”Lolita” ta un nomber hopi reconoci na San Nicolaas cu nan tabata yama, Sra. Cremony, controversial y colorido personahe popular di Village, cu tabata produci su mesun productonan y bende nan durante actividadnan rond Aruba. E estatua di “Lolita” awor ta obtenibel den su tamaño miniatura den su box colorido. E prijs ta $250


text:
WILLEMSTAD.- Komo un grupo dinámiko ku ta duna su aporte na Karnaval Hubenil, Paraiso Hubenil ta bai organisá Elekshon Reina, Prens i Pancho Hubenil.
Paraiso Hubenil e aña aki a bai ku e premio máksimo pa loke ta Prens i Pancho Hubenil pa Karnaval di Kòrsou, esaki a motivá pa organisá e elekshon i asina tin partisipantenan kla pa Elekshon Hubenil 2020.
Partisipante pa Prens i Pancho ta Earlyson Cafsia i Orlando Zimmerman. Pa Reina Hubenil tin 4 partisipante ku ta Achlien Sanchez Gomez, Arienne Dortalina, Tyshandrilleys Ignacio i Ariana Winterdaal.
Elekshon lo tuma lugá djasabra, 12 òktober próksimo, di 6’or pa 9’or anochi na Sentro di Bario Otrobanda. Entrada lo ta solamente 2,50 pa persona. Bar i kushina lo ta bon surti.
Riba e página di Facebook Paraiso Hubenil tin posibilidat pa vota pa bo faborito pa por gana e premio di Partisipante Internet. Durante di e anochi aki tambe lo hasi Show di Trahe pa Marcha Hubenil 2020. Bin apoyá i sostené boso partisipante faborito.
Elekshon Reina, Prens i Pancho Paraiso Hubenil 2020
WILLEMSTAD.- Komo un grupo dinámiko ku ta duna su aporte na Karnaval Hubenil, Paraiso Hubenil ta bai organisá Elekshon Reina, Prens i Pancho Hubenil.


text:
WELLINGTON — Roly Bonevacia di Wellington Phoenix lo no hunga na final di e luna aki pa Kòrsou den e partido eliminatorio pa mundial Rusia 2018, segun reportero di 3News Zelandia Nobo. E mediokampista tabata un di e 30nan ku a keda selekshona den e selekshon tentativo di Kòrsou. Roly lo tabata tin ku pèrdè dos partido di su ekipo Wellington Phoenix ku ta en búskeda di un título den nan liga i a base di esaki a opta pa keda ku su ekipo.
Banda di Bonevacia ainda tin Leandro Bacuna i Eloy Room ku no ta sigur di nan partisipashon ku e selekshon di Kòrsou. Bacuna ainda ta pensando riba su partisipashon i a bisa ku lo e tuma un desishon ora ta mas serka di e fecha. Mientras ku e kiper di Vitesse, Eloy Room ta kana ku e speransa di hunga ku e selekshon Ulandes ainda i ta evaluando kiko ta e mihó desishon.
Federashon Futbòl Kòrsou ta spera ku e hungadónan di afó ta yega Kòrsou pa kuminsá entrená 23 di mart próksimo. Lo no dura masha mas ku mas hungadó lo tuma un desishon i e selekshon definitivo bira konosí.


text:
Cu e ultimo desaroyonan pa loke ta trata e pandemia mundial di COVID-19, por ripara cu – manera ta posibel y cu tin e oportunidad presente- hopi persona ta trahando for di cas. Oficina di Turismo A.T.A. a mira oportunidad pa esunnan cu ta desea pa bishita nos destinacion y sigui traha for di nos isla pa un periodo mas largo y asina disfruta di nos isla mientras cu nan ta continuando cu nan trabou for di un distancia. Esaki riba su turno lo crea entrada pa nos negoshinan local y pa nos economia mientras cu e bishitante ta trahando. Di acuerdo cu e staff y team di mercadeo di A.T.A., e departamento A.C.B. (Aruba Convention Bureau) ta lidera e proyecto aki cu promocionnan pa medio di nan ‘business-to-business’ (B2B) database, pero alabes door di otro canalnan di mercadeo pa asina yega na e bishitantenan interesa den un workation na Aruba.
Actualmente e workation su promocion ta wordo mercadea na e mercado di Merca. Bishitantenan cu ta interesa por keda Aruba te cu un maximo di 90 dia y den futuro lo spera di por ofrece estadianan mas largo. Ta trahando riba esaki cu autoridadnan concerni. Intencion di e promocion aki ta pa ofrece paketenan atractivo pa un estadia prolonga den tres tipo di acomodacion cual ta: Hotel – Hotelnan cu cushina manera timeshare – Otro acomodacionnan manera condo’s y casnan yama ‘vacation rental villas’.
Desde cu e promocion aki a wordo lansa por bisa cu el a haya hopi bon acohida den e mercado di Merca unda hasta famianan ta mira un oportunidad pa sali for di nan pais y bishita nos isla pa un tempo prolonga. Mester menciona cu e bishitante Mericano ta pasa door di diferente protocol prome cu nan por bishita nos isla, pero cu tur ta bisa cu e ta ‘bale la pena’ pasobra – apesar di e reto pa cu loke e pandemia di COVID-19 ta trece cu ne, nan ta sinti nan mes sigur na Aruba. Mescos cu otro destinacionnan, nos isla ta pasando den momentonan di reto pa loke ta trata e pandemia aki. Ta importante pa nos tur sigui e protocolnan manera stipula door di diferente instancianan. Hunto nos lo vence y nos isla su economia y su turismo lo sigui florece.


text:
Den su reflexion na final di Conferencia di Prensa di Gobierno di Aruba diaranson anochi, Prome Minister Evelyn Wever-Croes encurasha pueblo di Aruba pa no laga niun hende convence nos cu nos no por. Nos lo sali di e crisis aki y bin bek na un Aruba fuerte cu un economia y autonomia mas fuerte
Prome Minister Evelyn Wever-Croes: “Mi kier para keto un rato na un desaroyo cu mi a constata den comunidad. Mas bien un reflexion cu den e ultimo tempo nos ta tende hende ta bisa cu nos a faya como pais, cu nos mes no por. E ta manera un tendencia pa pone nos kere cu nos no por.
Cuminsando e etapa nobo aki den e lucha contra Covid crisis, laga nos no permiti nungun hende hinca den nos cabes cu nos no por pasobra nos por y nos lo vence e crisis aki. Bo ta tende tin biaha nan ta bsia nos a faya den maneho di nos pais y p’esey mester laga otro tuma over, mester laga Hulanda tuma over. Nan ta bisa nos a faya den finansas publico di nos pais y p’esey nos tin cu laga otronan haci’e.
Prome, mi no ta kere esaki y por prueba esaki cu echonan. Berdad den pasado tawata tin momentonan cu a bay bon y otronan cu a bay menos bon. Sinembargo nos tawata na caminda pa cambia direccion y coregi cosnan cu por a bay malo. Aña pasa, 2019, nos a cera aña cu un surplus den nos presupuesto di 14 miyon y e aña aki, 2020, prome cu Covid, nos tawata tin un surplus di 40 miyon. Berdad Covid a dal nos pero no por bisa cu nos a faya. Aruba a atende cu e crisis aki miho cu hopi pais. Te hasta cu paisnan mas grandi y mas poderoso cu tin mas fondo cu nos.
Nos a tende tambe cu como pais nos a faya pasobra nos no ta combati corupcion y p’esey nos mester laga Hulanda tuma over of otro hende tuma over. Esey tampoco ta berdad. Claro cu nos pais tin problema di corupcion mescos tur otro pais, Hulanda sigur. Pero nos a demostra tambe cu nos tin un Ministerio Publico cu ta atende cu e corupcion y ta investiga y esey ta e factor cu ta determina si como pais bo ta atende cu corupcion si of no.
Pues ora nan bisa bo politiconan a faya, gobiernonan a faya, ta berdad, tawata tin fayo y mester semper admiti erornan. Pero bo mester admiti tambe cu Gabinete Wever-Croes tawata hibando Aruba su finansas riba un caminda sostenibel y duradero.
Manera ma bisa, Covid a dal nos hopi duro. Mundialmente el a dal duro y nos ta depende di turismo y talves p’esey e la dal nos mas duro. Sinembargo e ta temporal. Aworaki nos economia y finansas ta den un estado hopi critico pero e ta temporal. Cu nos mester di ayudo, sigur cu si. Den bida hasta e personanan mas independiente y mas fuerte tin biaha mester di ayudo. Y esaki no kiermeen cu nos a faya. Admiti cu bo mester ayudo of pidi ayudo ta demostra cu bo kier lanta para bek.
Y mi ta sigur, mirando tur loke ta pasando den nos pais awor cu e etapa nobo aki, mirando cuanto entusiasmo y compromiso nos hendenan ta demostrando den ricibi nos turistanan, dunando nan un bon servicio sabiendo tur riesgo, mi tin tur confiansa cu nos lo ta hopi exitoso di awor bay padilanti.
Awor ainda berdad e temponan ta dificil pero no laga niun hende bisa bo cu nos no por. Nos por y nos lo vence e crisis aki, nos lo sali di esaki y bin bek na un Aruba fuerte cu un economia y autonomia mas fuerte”.


text:
Ombudsman a risibí un total di 842 kaso den aña 2020. Den aña 2019 e kantidat total di kasonan risibí tabata 568. E gran mayoria di e kasonan ku Ombudsman a risibí, a keda solushoná den aña 2020 mes. E tres ministerionan ku Ombudsman a risibí mas tantu kaso ofisial di dje den aña 2020, tabata:
- Ministerio di Desaroyo Sosial, Labor i Bienestar [105]
- Ministerio di Hustisia [75]
- Ministerio Tráfiko, Transporte i Planifikashon Urban [61]
Den su relato di aña 2020 Ombudsman ta para ketu na e pandemia di COVID-19 i e konsekuensianan ku e tabata tin pa komunidat, i tambe pa e funshonamentu di e instituto di Ombudsman mes. Den e kuadro aki, Ombudsman a manda diferente karta di preokupashon pa Gobièrnu di Kòrsou, den kua a pidi atenshon entre otro pa e konsekuensianan di e medidanan ku a keda tumá dor di Gobièrnu pa evitá ku e virus lo a sigui propagá su mes.
Tambe Ombudsman a bolbe pidi atenshon pa e situashon kaminda diferente kasnan di famia, no ta disponé di akseso na awa limpi, ku tur e konsekuensianan ku esaki por tin.
Den aña 2020 Ombudsman a ekspresá su preokupashon tambe pa e echo ku hopi siudadanonan vulnerabel, no ta haña e protekshon nesesario di estado pa motibu ku falta sufisiente leinan sosial adekuá na Kòrsou.
E relato anual 2020 di Ombudsman ta disponibel di forma integral riba www.ombudsman-curacao.cw


text:
Tribuna di e sala di Reunion di Parlamento ta aksesibel pa Públiko!
Entrante dia 1 di mart 2022 próksimo e tribuna pa públiko por bin sinta mira reunionnan di Parlamento den Stadhuis na Wilhelmina plein # 4 ta aksesibel pa un i tur. Kada persona ku ke drenta pa wak un reunion di Parlamento mester tin un identifikashon bálido pa identifiká su mes debidamente na e kuerpo di seguridat di Parlamento i mester ta bistí di forma apropiá.
Uso tapaboka ta obligatorio konforme e medidanan ku Gobièrnu ta pone den kuadro di e pandemia!
Nos ta pidi bo(so) komo miembro di redakshon pa sea asina bon i duna publisidat na e echo aki pa asina públiko engeneral sa ku e tribuna den e sala di Reunion di Parlamento ta habri pa públiko.


text:
Pa sigui reduci e nivel di likides excesivo na e banconan comercial.
Durante e reunion di 13 di april 2022, e Comite di Maneho Monetario (CMM) di Banco Central di Aruba (BCA) a dicidi pa hisa e tasa di reserva obligatorio di 18,0 porciento pa 20,0 porciento entrante 1 di mei 2022. E decision aki ta basa primordialmente riba e nivel halto persistente di likides excesivo na e banconan comercial, ademas di un subida den presion inflacionario.
A considera e siguiente informacion y analisis pa yega na e decision aki:
Reservanan internacional
Reservanan internacional, cu ta consisti di reservanan oficial di BCA y reservanan di divisa teni pa banconan comercial, a subi cu Afl. 362,2 miyon (Grafico 1). E componente reservanan oficial (incluyendo e diferencia di reevaluacion di oro y reserva di divisa) a crece cu Afl. 319,7 miyon riba 25 di maart, 2022, compara cu fin di december 2021. Consecuentemente, riba 25 di maart 2022, e reservanan oficial y internacional a suma Afl. 3.064,6 miyon y Afl. 3.491,8 miyon respectivamente. Pa e resto di 2022, ta premira subidanan den reservanan oficial y internacional como resultado di entradanan di divisa relata na turismo, fiansanan di exterior, y inversion procedente di exterior.
Di e manera aki, reservanan internacional ta anticipa di keda riba e cantidad minimo di 3 luna rekeri di e cuenta coriente di e balansa di pago (incluyendo petroleo). Ta pronostica cu e reservanan oficial tambe lo permanece dentro di e margen aceptabel basa riba e metrico IMF ARA (Tabel 1).
Inflacion
Na februari 2022, e Indice di Prijs di Consumo (IPC) tabata 3,5 porciento mas halto compara cu e mesun luna di e aña anterior (Grafico 2). E subida aki tabata causa primordialmente door di e prijs di gasolin, cu a afecta e componente di ‘transporte’ (contribuyendo cu 1,5 punto di porcentahe). Ademas, otro componentenan a contribui na e inflacion, esta componentenan ‘operacion di vivienda’ (+0,3 punto di porcentahe), ‘recreacion y cultura’ (+0,3 punto di porcentahe), ‘diferente producto y servicio’ (+0,3 punto di porcentahe), ‘paña y sapateria’ (+0,2 punto di porcentahe), ‘restaurant y hotel’ (+0,2 punto di porcentahe), y ‘vivienda’ (+0,1 punto di porcentahe). Na final di februari 2022, e inflacion midi riba promedio di 12 luna a subi te na 1,7 porciento y ta premira di ta sigi crece den 2022. E expectativa aki ta basa riba e aumento persistente di prijsnan en particular na Estados Unidos y Europa, cual entre otro ta causa pa (1) e guera na Ucraina, y (2) e problemanan continuo den produccion y cadena di suministro. Mientrastanto na februari 2022, inflacion (excluyendo cuminda y energia) a yega 1.8 porciento si midi e final di respectivo luna contra e luna di e aña anterior, anto basa riba un promedio anual ta yega na 0.3 prociento.
Likides di banconan comercial
E total di likides excesivo na e banconan comercial a baha di Afl. 1.320,5 miyon na december 2021 na Afl. 1.271,0 miyon na februari 2022 (Grafico 3). E caida aki den likides excesivo ta debi primordialmente na e subida di un punto di porcentahe den e tasa di reserva obligatorio riba 1 di januari 2022, y posteriormente un otro aumento di un punto di porcentahe den e tasa di reserva obligatorio riba 1 di februari 2022. No obstante, e nivel di likides excesivo ta keda significantemente mas halto cu e nivel midi prome cu e pandemia. E nivel amplio di likides excesivo na e banconan comercial ta parcialmente causa pa menos demanda pa credito, ademas di e ya nivel eleva di fondonan di likides na e banconan comercial.
Desaroyonan den credito
Durante februari 2022, credito total di e banconan comercial a baha cu Afl. 43,6 miyon of 1,1 porciento te na Afl. 3.781,3 miyon, compara cu december di 2021. E caida aki tabata debi principalmente na e categoria ‘credito na empresa’ (Afl. 31,0 miyon/2,1 porciento), cual a resulta pa un gran parti na un bahada den prestamo cu termino di mas largo di 2 aña (Afl. 34,7 miyon/4,2 porciento) y fiansa riba cuenta coriente (Afl. 12,3 miyon/8,2 porciento). E componente ‘otro’ a contribui na menos credito durante e periodo, como cu e a cay cu Afl. 14,1 miyon of 3,3 porciento. Pa e resto di 2022, ta premira cu credito bancario total lo keda flat.
Desaryoyo den deposito di banconan comercial
Na februari 2022, e total di depositonan a baha un poco, yegando un nivel di Afl. 5.073,4 miyon, compara cu Afl. 5.079,0 registra na december 2021. Depositonan riba termino largo a baha cu Afl. 69,7 miyon compara cu december 2021. Di otro banda, deposito teni riba cuenta coriente (Afl. 59,2 miyon) y cuentanan di spaar (Afl. 4,8 miyon) a subi na februari 2022 compara cu december 2021.


text: Riba Dia di Planeta Tera, Aruba Hotel & Tourism Association a entrega un donacion na “Ban Lanta y Planta”. Cu e gesto financiero, AHATA ta gradici e voluntarionan dedica na planta mata indigeno na diferente localidad na Aruba. CEO di AHATA, Tisa LaSorte, a hasi entrega di un donacion na Presidente di Ban Lanta y Planta, Sra. Anita Aerts y miembro di e committee, Sr. Roy Maduro, pa apoya nan proyectonan y yuda enfatisa e necesidad di planta y cuida mata. Mata ta crea oxigeno, ta duna nos sombra, y ta embeyece nos isla. Ora un hende planta mata e ta yuda mitiga e daño cu e persona mes ta causa na nos medio ambiente pa medio di consumo diario. AHATA ta spera cu Aruba progresa den esfuersonan pa proteha nos medio ambiente y cu un y tur ta planta y cuida mata.


text:
WILLEMSTAD – E promé partido nan di Torneo ABCS a tuma lugá den Stadion Ergilio Hato. Den e promé partido nan e selekshon di Boneiru a enfrentá e selekshon Surnameo. Aki nan Surnam a sa di sali di e porta grandi ganando ku skor di 2-0 di Boneiru.
Den e di dos partido di e anochi e selekshon di Kòrsou a enfrentá e selekshon di Aruba. E selekshon lokal a sa di bai ariba for di den e promé mitar ku dos gol di Stallone Isenia. Kòrsou a sa di mantené e bentaha aki i gana ku skor di 2-0 di Aruba.
Ku e resultado aki e selekshon di Kòrsou lo topa e selekshon di Surnam den e final riba djasabra 16 di novèmber pa 9’or di anochi na Stadion Ergilio Hato. Promé ku e partido aki, 7’or di anochi tin e partido pa determiná e di tres i kuater lugá entre Aruba i Boneiru.


text:
Deporte
Paul Pogba…. lo no permití mi bai Yanüari
LONDRES, (ND).— E futbolista franses, Paul Pogba, no a figura den e selekshon di Manchester United den e delaster dos enkuentronan. Manchester United a duna Pogba di konosé ku e lo no keda bende den luna di yanüari, apesar di no ta den e selekshon básiko di e ekipo. Manchester United a klasifiká kaba pa e buèlta di nòkout, pero Jose Mourinho lo por pone riba banki pa e wega kontr’é Liverpool. Asina mes, Juventus lo no baha nan interes i ta mantené un bista djaserka riba e situashon di Pogba den Manchester United.
Deporte
Selekshon i Baseball pa HHW ta kla…
Nos selekshon di baseball di Kòrsou ku lo partisipá na Haarlemse Honkbal Week ofisialmente ta konosí.
Manera ta konosí e selekshon bou di guia di Hainley Statia a haña invitashon na último momento despues ku un Pais ku mester a partisipá a renunsiá partisipashon.
Kòrsou ku tabata suplente a bini na remarke i nos selekshon lo bula e siman aki pa Hulanda pa partisipá den e torneo Internashonal ku ta hunga den e siudat di Haarlem den Pim Mullier Stadion.
FEBEKO a anunsiá e selekshon ku lo bai e kompetensia:
Deporte
Riba dia di Independensia: LeMahieu ta lamentá ku Yankees no hunga..
E estelar hungadó di New York Yankees DJ LeMahieu a lamentá ku e tim di New York Yankees no a hunga ayera riba dia di Independensia.
E “Super-Utility” di Yankees ta konvensí ku nan lo mester a mira akshon ayera riba un fecha asina importante pa Pais.
Deporte
Ku bon pitcheo di Julio Urias i Homerun di Trayce Thompson: Dodgers a dal Rockies 5-3…
Julio Urias a tira 6 inning, permiti 5 hit i 1 kareda, poncha 7 batido pa yuda Los Angeles Dodgers gana di Colorado Rockies ku skor di 5-3.
Trayce Thompson a bati homerun di 3 kareda pa yuda e tim di Dodgers den e triunfo di ayera.
Daily Nobo
Na Spaña: Trafikantenan di droga ta mehorá nan medionan pa transportá merkansia ku drone
Finlandia i Suesia a kompletá nan negoshashon pa bira miembro di OTAN
Selekshon i Baseball pa HHW ta kla…
Riba dia di Independensia: LeMahieu ta lamentá ku Yankees no hunga..
Ku bon pitcheo di Julio Urias i Homerun di Trayce Thompson: Dodgers a dal Rockies 5-3…
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal23 hours ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
Como cu recientemente, Ministerio Publico a dicidi di muda e mas di 2 ton di cocaina cu a decomisa for di e tugboat cu a sali for di Cartagena, Colombia pa Aruba, for di Marinierskazerne pa Warda di Polis na Santa Cruz, awenochi Polisnan a dicidi di bandona pia di trabou. Nan ta teme cu tanto droga ta malo pa nan salud y tambe pa nan propio siguridad. A manda yama nan sindicato pa presenta. Mientrastanto tur Polis a bandona e Warda, pa cual Polisnan di otro districto mester a yega pa aumenta siguridad na y rond di e Warda di Polis.
E accion aki a hala hopi atencion den comunidad. Di otro banda, Polisnan a splica nos cu e hinca henter e cargamento multimiyonario di droga den un camber. Nan ta teme cu e concentracion di acetona lo afecta nan salud. Di otro banda tin otro Polisnan ta teme cu gruponan lo por ataca e Warda di Polis pa horta e mas di 80 bultonan, cu a pisa mas di 2.200 kilo di cocaina.
Di acuerdo cu e Oficina di Nacionnan Uni pa droga y criminalidad, un kilo di cocaina na Hulanda ta costa mas o menos 50 mil Euro mientras cu na Merca e ta rond di 30 mil Dollar. Pues por papia aki di un cargamento di 110 miyon Euro warda eyden.


text:
Aruba
DOW ta aclaria maneho di construccion y di basha edificio abou
Awe mainta den un conferencia di prensa, DOW a sali afo pa aclaria algun informacion cu ta circulando riba red social, cu segun director di DOW, ing. Marlon Croes, no ta cuadra cu locual DOW ta haci ora di ehecuta ‘handhaving’ y ‘bestuursdwang’. Hunto cu Croes tabat’ey presente, Rubin Ponson, kende a ehecuta e ‘bestuursdwang’ y a duna un miho splicacion riba esaki. Segun Ponson a splica tocante e situacion di kitamento di un dak of un construccion den e bario di Cunucu Abou, no ta normal cu ta Sali afo y splica di esakinan ya cu esaki ta nan trabou di tur dia, pero den e caso aki si mester a clarifica. A subraya cu cualkier persona of compania cu haya un carta di DOW, tin pleno derecho pa bay den bezwaar cu esaki.
Den e caso aki, Ponson a splica cu na final di aña 2021, e compania en cuestion tabata bezig cu un construccion y DOW a para esaki, caminda a pidi pa yega na un permiso di construccion. A duna e compania un tempo pa wak si enberdad lo cana e caminda pa pidi e permiso y esaki no a sosode, segun Ponson. Te dia di awe e compania no a pidi permiso pa construi. 17 di maart ultimo, DOW a constata cu a pesar cu ya a avisa nan, e compania a start un otro construccion y e ultimo aki tabata cu nan ta yama rooilijn, esta un zona cu tur tereno tin riba dje cu no por construi riba dje. A informa e persona en cuestion, cu e no por haci esaki y cu e mester kita e construccion.
Pa fin di maart, DOW a manda un otro carta pa e situacion aki splicando cu ta dun’e dos siman pa kita e construccion. Segun Ponson, e persona a ricibi e carta, pero no a tuma ningun accion. Mientrastanto, otro fin di luna a yega sin cu nada a pasa. A haci mas intento pa splica e leynan y pidi pa kita e construccion. Sinembargo, e persona a informa cu el a pasa e mensahe, pero e tampoco no a tende nada. No obstante, DOW a papia cu e doño mes pa splic’e y purba convenc’e pa e mes kita e construccion prome cu DOW haci esaki, pero a keda riba e punto cu no lo kita esaki. Asina dia 6 di juni DOW a acudi na sitio pa wak kico mester haci p’asina dia 7 di juni ehecuta esaki debidamente.
Sinembargo, unabes e doño a wak tur e personal di DOW, el a tuma e iniciativa pa haci e trabou su mes. Tabatin discusion y disgusto, pero den menos cu un ora a logra kita henter e construccion. DOW a evalua si nan mes mester completa e trabou, pero no tabatin necesidad di esaki y a laga e doño mes hacie.
Pa un relato mas amplio, lesa bo proximo edicion di TREMPAN.


text:
PARIS.- Ketu bai tin hopi destrukshon ta tumando lugá den sentro di Paris. Vários grupo a uni na e lucha kontra oumentu di preis di kombustibel na Fransia. Te na ora ku gobièrnu a anunsiá ku no ta oumentá e preisnan tòg e protestanan a kontinuá. Banda di e protestanan tin destrukshon di sitionan importante di Fransia.
Den e di kuater wikènt di protesta anti gobièrnu, e manifestantenan a bira violento. Nan a kibra barikadanan ku polisnan a pone i asta a sende algun barikada na kandela. Mas lat a kuminsá sende vehíkulonan na kandela miéntras ku polis ta tira gas lakrimógeno den e multitut.
Tabatin mas polis ku nunka den kayanan di Paris pa trata na kontrolá e situashon ku a surgi, pero e grupo di “yellow vests” ku a haña sosten di otro gruponan den e sosiedat, a yega na gran kantidat. Polis a detené algun shen persona. Den otro siudatnan di Fransia tambe tin protesta, pero den sentro di Paris e protestanan ta bai kompañá ku violensia i hopi destrukshon.


text:
The content originally appeared on: Diario
Esaki lo bay nifica mucho mas gasto pa comercio
ORANJESTAD (AAN): Comerciantenan na Aruba a keda babuca pa tende e ultimo declaracionnan di Ministro di Finanzas riba e asunto di BTW. Awor ta bin tende cu lo bay bin kizas cu un BTW di dos tarifa, esta uno BTW di 6% y un BTW di 14%.
Frans Ponson di Comerciantenan Uni a bisa cu nan a tuma nota di e presentacion di Ministro di Finanzas, y hopi punto a hala nan atencion.
El a elabora riba un di e puntonan ey, esta unda Ministro di Finanzas ta pidi comercio aworaki pa por fabor nan yuda di e 6% di BBO cu tabata poni den prijs, pa por fabor ‘sake’ bek ora cu BTW wordo introduci, etc.
“Ta un lastima di tende esaki, pasobra algun aña pasa tur hende sa con hopi comerciante y gremionan a grita masha hopi mes y a bringa pa laga e prijs di producto “pafo di BBO”. Por corda e reunion yama den Renaissance Conference Center cu 150 miembro di gremio eyden, y tur a duna presentacion pa mustra pakico nan no kier hinca e BBO den e prijs,” Frans Ponson a bisa.
“Anto awe ta tende nan ta pidi comercio pa yuda Gobierno y por fabor saca e prijs for di e tax, pa asina inflacion no ta asina halto.”
Cu e mesun rosea cu e suplica ey a wordo haci, ata algun seconde despues e mesun Ministro ta bisa cu ora cu Departamento di DIMP keda cla cu e reforma di BTW, nan “tin di bay informa comercio”.
“Esey kiermeen cu bo a hacie den pasado, y bo ta bolbe bay haci’e atrobe,” Ponson di Comerciantenan Uni a bisa.
Ponson ta lamenta cu Gobierno no a ni sikiera pidi Comercio pa join, ban sinta hunto, y ban check nan ideanan, etc. Nada di esey! Ministro a bin bisa nan, cu te ora cu DIMP keda cla cu nan calculonan pa cu BTW, e ora nan lo sali y informa di e decisionnan.
BTW di 18% lo ta desastrozo: Segun Comerciantenan Uni, e sistema di trata gremionan ta uno inaceptable. Pasobra for di DIMP mes den nan prome salida a tende e Departamento papia cu BTW lo bay ta uno di 18 porciento.
“A papia di un suma astronomico cu ta 18% unda tur gremio a sali y mustra cu esey lo ta desastrozo pa e pais aki,” Frans Ponson a indica. Pero awor ya nan a tende cu tin otro cifra poni riba mesa, esta di 14%, pero atrobe Gobierno ta bolbe comete mesun modus operandi, esta di tuma decision sin consulta prome cu Comercio.
Mensahe cla di gremionan: “Semper kier laga Comercio mustra malo, envez cu Gobierno cu Comercio bay traha hunto! Pasobra ta e placa di Comercio lo bay pa Gobierno,” Ponson a bisa. El a subraya aki: “Nos mester cambia e mentalidad ey!”
“Den e introduccion di BTW tambe nos a mira Ministro menciona cu e declaracion pa belasting, envez di yena “6 luna”, DIMP kier pa e wordo yena pa un aña. Atrobe nan kier pinta comerciantenan malo.”
Pero e biaha aki, pa evita e discusion ey, tur gremionan a uni awor na 2022, y ta un solo carta a bay pa Gobierno. E carta aki ta papia un solo palabra, pues ningun discusion aki!
E carta ta informa Gobierno, cu ora nan pasa e Ley di BTW y cu DIMP y Gobierno ta cla cune, e ora ey duna Gremio y Comercio un 6 luna di tempo pa discuti riba dje.
“Nos no sa kico e decision lo bay ta pa BTW, si acaso lo tin 2 tarifa of 1 tarifa. Tur gremio a boga pa haci e BTW di 1 solo tarifa, lage pues simple,” Ponson a indica. “IMF y Hulanda, tur experto ta bisa esey… pero Gobierno di Aruba so ta bisa ‘no’ riba e asunto di multiple-tarifa.”
Comercio no kier nada di multiple-tarifa: Pues IMF kier 1 tarifa di BTW. Den Haag kier 1 tarifa di BTW. Comercio y Gremio di Aruba kier 1 tarifa di BTW. Pero ta Gobierno di Aruba so kier bin cu 2 of mas tarifa.
Riba mesa parce cu tin pa Aruba poni un plan pa BTW di 6%, y un BTW di 14%. Pa gremionan e ta algo inaceptable, como cu e lo bay trece problema inmenso y extra gasto cerca nan. Ponson a menciona cu e lo duna hasta dolor di cabez.
Pues envez di bin cu un BTW di 10%, ata nan kier bin cu BTW di 6% pa asina mantene prijs di cuminda mas abao. Pero e ora ey loke bo ta bisando pueblo ta: “Come so, boso mag di come, y nada mas”.
“Pasobra realmente cualkier otro cos cu bo no ta come, ta bay ta un prijs astrronomico, y nos ta den desacuerdo cu esey, pasobra e ora ey e gran parti di pueblo lo bay come so e ora,” Ponson a indica. Prijsnan ta bay bira impagable na Aruba!
El a bisa cu Comerciantenan Uni y demas gremionan ta desea pa nan wordo involucra den e proceso di tumamento di decision aki di Gobierno y di DIMP. Pasobra unico cos cu nan a tende di Ministro ta cu despues nan lo informa comercio di decisionnan.


text:
[Intro]
Ey
Seh tei nigga Rich
[Hook]
Nos tur tin dolo
Nos tur tin dolo
Nos tur tin dolo
Nos tur tin dolo
Nos tur tin dolo
Nos tur tin dolo
Ami tin dolo
Abo tin dolo
Mi mama tin dolo
Bo mama tin dolo
Bo wela tin dolo
Mi wela tin dolo
[Verse 1]
M'a lanta den un bario shushi plus m'a pasa hamber
Ku mi ruman muhe chiki, mester apart un kamber
Loke m'a siña, den mi bario ta, ta sen di sanger
Sigur mi ta lucha, mi ta pidi pa mi life ta anders
Ki ora mi ta puntra, ta ken dolo ta, di hende ku tin canser
Un gai chiki, ku tin hordu di pest niun hende ta ni aster
Tur dia flip, tur hende lo ke pe kambia su karakter
Of un [?], ku un pedofiel ta val e lastig
Ta tur hende konan kos
Ta tur hende ku dolo, korda mundu ta rondo
Korda kere den bo Dios
Diablo ke distrui tur kos, pero mañan lo ta di nos
Miho por pensa, lo ke m'a pensa
Kada tur kos tin konsequensha
Korda, morto no tin fecha
Tin hende ku malesa
Tin hende den probesa
Pero ken ta tene kuenta
[Hook]
Nos tur tin dolo
Nos tur tin dolo
Nos tur tin dolo
Nos tur tin dolo
Nos tur tin dolo
Nos tur tin dolo
Ami tin dolo
Abo tin dolo
Mi mama tin dolo
Bo mama tin dolo
Bo wela tin dolo
Mi wela tin dolo
[Verse 2]
Bo por mustra m'un gai famia, ku no tin dolo
Un hoben bai Hulanda, siña nan sakel'eifo
Ta duru wak un hende siegu, kana ku'n kacho
Of un peiki, ku'm por priña, tur ta mes un kos
Mesla di bida, tin un bisiña, di mi dale so
Esun su salario, no ta yega, e ke pasa kos
Tin yen koruktu rond mundu, ku ta ta poko
Respet p'e mamanan soltere, ku ta tra su so
Ta nos tur ta pasa shit
Ta nos tur sa pasa sip
Ta nos tur ta karga kids
Bisti'e hoed p'e mantene
Tur kos ta kore yegumbe
Mas ke kuantu' amanese
Bo tin dolo, si mi merese
Puntra Dios pa dos tres tip
Voor de rest, keda ku Fe
Bo tende stem den bo kabes
Se Satanas no responte
Anto no habri'e porta p'e
[Outro]
Keda ku bo Fe den Dios
Por mañan lo ta di nos
Amen


text:
Mirando cu nos a drenta e temporada di Horcan, Directie Volksgezondheid, tambe conoci como DVG a publica tip pa asina informa e comunidad di kico por haci pa prepara pa e temporada di horcan aki.
Despues di pasada di un horcan, e proceso di restauracion ta cuminsa. Restauracion di no unicamente locual ta material, pero tambe restauracion emocional.
Pa hopi persona, experencia un horcan por ta un acontecimento traumatico of tristo, pa cual motibo ta importante pa scucha otro y brinda un schouder pa yora y desahoga, ora ta necesario.
Pa locual ta restauracion di propiedad y vivienda, sea cuidadoso na momento di haci limpiesa paden y pafo di cas.
Deshaci di tur alimento cu por ta un peliger pa salud di bo mes y bo famia, manera cuminda cu a muha cu awa di yobida of cu a ‘defrost’. Tambe kita for di den caminda materialnan kibra y peligroso manera glas, palo y mas.
E dianan despues di pasada di un horcan, por ta dianan dificil yena di angustia y insiguridad. E miho conseho ta pa busca refugio, consuelo y sosten cerca famianan cercano.
Ademas di proteha nos mes, nos tin cu proteha nos mascotanan tambe pa motibo cu nan tambe ta forma parti di nos famia.
Durante e temporada di horcan ta hopi importante pa prepara un plan di emergencia pa famia, pero tambe pa e mascotanan di cas.
Algun tips pa por prepara bo mes pa bo mascotanan ta proteha den e temporada aki ta:
- Prepara un espacio cu ta duna proteccion contra awa y biento fuerte. Si e mascota pro ta paden cerca di famia ta miho. Esaki lo yuda mantene e mascota trankilo.
- Percura pa e espacio ta confortabel cu ta contene awa, cuminda y obhetonan preferi di bo mascota.
- Zorg pa tin suficiente cuminda y awa pa e mascota, minimo durante 7 dia.
- Acumula materialnan necesario pa mantene higiena di bo mascota durante e dia/oranan cu e ta den cas. Materialnan manera papel di corant, saco di sushi y pads pa vloer, entre otro.
- Si durante of despues di horcan bo famia mester evacua, hiba bo mascota cubo, no lag’e atras.
Keda pendiente pa mas informacion tocante con pa prepara den e temporada di horcan aki.


text:
KRALENDIJK – Gezaghèber di Entidat Públiko Boneiru ta anunsiá ku pa motibu di e situashon di COVID-19 tin kambio den e aktividatnan ku ta permití den periodo di 17 di desèmber 2021 te ku 12 di yanüari 2022.
Gezaghèber ta enfatisá ku na e momentu akí no por premirá kon e situashon di COVID-19 lo ta den luna di desèmber di e aña akí i den luna di yanüari 2022. Esaki ta nifiká ku mester tene kuenta ku e reglanan relashoná ku COVID-19 ku na e momentu ei ta na vigor. Esaki por nifiká ku bo a haña un pèrmit ku bo no por usa pa motibu di e situashon di COVID-19 ku por surgi na e momentu ei.
Tur petishon pa pèrmit i notifikashon den kuadro di Ordenansa General di Polis (Algemene Politie Keur – APK) i pèrmit pa bende kuminda i kos di bebe (buffetvergunning) pa aktividat den periodo di 17 di desèmber 2021 te ku 12 di yanüari 2022 mester ta entregá digitalmente pa mas tardá 17 di novèmber 2021 via e wèpsait https://bonairegov.com/ondernemers/vergunningen. Si no ta posibel pa entregá e petishon digitalmente, por tuma kontakto ku departamento di Asuntunan Hurídiko i General (JAZ) na Bulevar J.A. Abraham 27. Ta trata akí di entre otro pèrmit pa organisá un dibertishon públiko, aktividat aksesibel pa públiko i/òf tokamentu di músika, por ehèmpel den kaso di presentashon di grupo di gaita, aguinaldo i bari i tambú. Esaki ta enserá tambe petishon pa pèrmit pa bende kuminda i kos di bebe (buffetvergunning).
No ta duna pèrmit pa presentashon di grupo musikal na e siguiente sitionan: henter Kaya Korona, Ons Hoekje na Kaya Avelino J. (Abechi) Cecilia, skina di Kaya L.D. Gerharts i Kaya Lib. Simon Bolivar (ántes Swiss Chalet i Super Comer), skina di Kaya Grandi i Kaya L. D. Gerharts (Centro), Kaya Nikiboko Nort i Kaya Nikiboko Sùit i Kas di Hadrei (Cosy Corner) na Kaya Minguel Pourier. Ta pèrmití presentashon na kiosko na Plaza Fraternan di Tilburg solamente riba djadumingu, pero no durante oranan ku tin sakrifisio di misa den Misa San Bernardo.
Minimalmente dos dia promé ku un presentashon mester anunsiá e presentashon akí na departamento di tráfiko di Kuerpo Polisial Hulanda Karibense (KPCN). Den kaso di un presentashon na kiosko na Plaza Fraternan di Tilburg mester anunsiá esaki por lo ménos un siman adelantá na departamento di tráfiko di Kuerpo Polisial Hulanda Karibense (KPCN).
Gezaghèber ta partisipá alabes ku empresanan i otronan ku ke bende i tira vürwèrk riba òf kantu di kaminda públiko mester tin un pèrmit (di benta) pa hasi esaki. Pa esaki interesadonan mester entregá un petishon pa mas tardá 19 di novèmber 2021 na departamento di Asuntunan Hurídiko i General (JAZ) na Bulevar J.A. Abraham 27. Banda di e petishon pa e pèrmit (di benta) akí konforme artíkulo 3 di e ‘Vuurwerkbesluit Bonaire’ mester notifiká Kolegio Ehekutivo di aktividatnan relashoná ku bendementu, almasenamentu i transporte di vürwèrk.
Relashoná ku gastunan di limpiesa esun ku ta hasi e petishon mester tuma kontakto adelantá ku Selibon NV (717-8159). Huntu ku e petishon mester entregá e prueba ku a paga e gastunan di limpiesa òf un suma di bòrg.
Intenshon di e areglo akí ta pa adelantá haña un bista di e kantidat di aktividat ku ta bai organisá durante e periodo di 17 di desèmber 2021 te ku 12 di yanüari 2022 relashoná ku mantenshon di òrden públiko, trankilidat i siguridat.
Pa hasi petishon pa pèrmit mester hasi uso di un formulario ku por haña riba e wèpsait https://bonairegov.com/ondernemers/vergunningen. Personanan ku a entregá un petishon promé ku 19 di novèmber 2021 pa un pèrmit di APK i/òf un pèrmit pa bende kos di kome i kos di bebe (buffetvergunning) mester buska e pèrmit aki pa mas tardá dia 22 di desèmber 2021 na Departamento di Asuntunan Hurídiko i General (JAZ) na Bulevar J.A. Abraham 27. Si bo no ta den poseshon di un pèrmit rekerí, bo ta kometé violashon di lei. Den kaso di violashon di lei ta tuma medida atministrativo òf penal kontra e persona ku a violá lei.
Despues di 19 di novèmber 2021 no ta tuma ningun petishon pa pèrmit òf notifikashon pa aktividat den periodo di 17 di desèmber 2021 te ku 2 di yanüari 2022 den tratamentu. Gezaghèber ta pidi tur hende pa tene kuenta ku e término menshoná akí riba i pa tuma esaki na konsiderashon. Por haña mas informashon na Departamento di Asuntunan Hurídiko i General (JAZ), number di telefòn 717 5330, ekstenshon 2130 òf ekstenshon 2271.


text:
Oranjestad: Den oranan di merdia, vocero di Ministerio Publico, Ann Angela a desmenti e rumornan persistente cu ta coriendo rond, referiendo na e caso IBIS, cu lo a detene un persona mas.
Durante dia tabata tin mensahenan di whatsapp den circulacion y tambe riba medionan social, mensahenan cu lo a detene un chauffeur di un Ministro, pero esaki no ta cuadra cu e berdad. Ann Angela a duna di conoce, cu si acaso bin un of mas detencion, mesora lo informa prensa di esaki .
Arubanative.com ta keda pendiente pa cualke informacion addicional cu sali for di Ministerio Publico, mesora lo publica esaki.


text:
Chichi ta PUNTR'ABO
2 Februari 2016
E reunion publico tocante e Ley di Presupuesto 2016 cu a keda trata recientemente a haci Chichi pensa hopi. Chichi tin hopi pregunta awo. Entre otro Chichi ta puntra Minister Paul Croes riba reapertura di e refineria ta kico Chichi, un di e 100mil habitante di pais Aruba cu tambe kier un “bon” trabou y entrada, un Arubiano simpel, ta gana cu esaki si ni e ni su casa ta ingeniero, secretaria of ‘pipe fitter’. Kico a cambia riba mercado laboral total?...un gota den lama.
Otro pregunta cu Chichi ta haci ta concerni e belasting basico cu e refineria lo genera, segun Minister de Meza un 27 miyon, loke den opinion di Chichi ta un ‘miseria’. Segun Prome Minister Mike Eman e refineria lo genera un 60 pa 70 miyon (y ainda falta!)... ta con e som aki ta? Chichi ta haya cu ta tempo pa ken cu bin gana placa riba e isla aki, laga un bon suma di belasting tambe atras. After all, e tereno unda e refineria ta situa despues no ta sirbi ni pa dera morto. 80 aña di ‘tax holiday’ ta mas cu bon. Chichi ta bin ta tende pa basta dia caba cu Aruba ta bay cumpra e refineria for di Valero. Anto e ta puntra ta cu cua placa esaki lo sosode mirando cu Aruba ta den un debe grandi cu ta te aña “dios-sa-cuanto” lo keda elimina. Chichi, djis pa curiosidad, kier sa e prijs di e refineria (e ta pensa cu e tambe lo tin chens di cumpra esaki). Aunke Chichi ta tene na cuenta cu maneho y operacion di un refineria no ta coy loco y ta e inversion mas importante. Splica mi e som aki?...
Segun Chichi a compronde, Zika no a yega Aruba. Pero no mester tene miedo mas. Chichi kende ta gusta informa su mes, a haya sa cu na pais Brazil ya tin un variedad geneticamente modifica di e sangura Aedis Aegypti pa combati Zika cu e gobierno di pais a aplica caba cu bon resultado. Aruba lo por cumpra e sangura modifica aki pa combati Zika. E bon di e sangura modifica ta cu denter di 3 pa 4 dia net prome cu yega su tempo pa reproduci, e ta muri. Di e forma ey e malesa lo keda eradica. Si tin placa pa proyectonan PPP anto sigur mester tin pa pueblo su salud, cu no tin prijs. Chichi ta pensa caba con anochi e por sinta pafo atrobe den su cura sin molester di sangura...
Ta di con Minister Otmar Oduber no a pone su carta di retiro na disposicion di Parlamento? Chichi kier sa ta kico ta para den dje; di con el a bisa cu e ta tuma su retiro ni kico cu pasa “su decision ta tuma” (ta su palabranan). Anto diripiente tin brasamento, harimento, ken a pusha ken pa drenta politica entre su persona y Minister Presidente Mike Eman. Chichi ta puntra si ta e liderazgo di AVP a wordo priminti na Minister Oduber? Paso, sinceramente, kico mas falta?
Chichi a keda masha conmovi cu e disertacion di Parlamentario Desiree de Sousa-Croes unda e sra. aki a defende derecho di e grupo ‘minoritario’ LGTBI, esta e asina yama ‘homosexual’ sea homber of muhe. Chichi ta puntra cu si un isla di 5 strea, manera Aruba ta wordo propaganda, masha tempo caba no mester a wordo educa pa RESPETA tur hende manera e prome capitulo di nos Constitucion ta manda? Pueblo ta wordo teni ignorante y ta ora cu e hipocresia di marca mayor aki mester caba. Manera sra. de Sousa-Croes a bisa “nos ta tur caminda”. Nos ta bo ruman, bo omo, bo tanta, bo prima/primo, bo amigo/amiga etc. Mester educa y conscientisa pueblo riba e topico aki y stop di uza esaki como arma pa contribui na discriminacion y segregacion, pa asina nos comunidad por biba den harmonia y respet.


text:
Boeli van Leeuwen
E outor Kurasoleño Boeli van Leeuwen a yega di bisa: ‘Ora Hulanda ta kuminsá hunga ahedres ku nos, nos ta hunga dam ku nan. Anto e ora ei nos semper ta gana’.
Wél, si nos no por haña manera pa kambia Hulanda su mente alsnog, e biaha aki nos lo haña un sapatu seku seku, es desir nos ta bai pèrdè.
Nos ta bai pèrdè den e aspekto humano. E Laso Direkto por a bira kuminsamentu di un relashon nobo entre e hende Hulandes-Europeo i e hende Hulandes-Karibeño. Pero esei no a keda materialisá den e último akuerdo ku Hulanda. Al kontrario, ku firmamentu di e último lista di desishon dia 20 di novèmber 2008 e relashon aktual amargo di amor i odio a keda reforsá un biaha mas. E dia ei Boneiru mes a yuda Hulanda sera nos bèk den Statüt, sabiendo ku esei ta nifiká desigualdat entre e ser humano Boneriano i e ser humano Hulandes-Europeo.
E dia skur ei den historia di Boneiru, Hulanda tambe a pèrdè. Kon por ta otro? Ora un ta hunga ahedres i e otro ta hunga dam, tur dos mester pèrdè. E relashon di amor i odio por a ser transformá den unu di hustisia i union, pero e chèns ei a bai pèrdí (a ménos ku ainda nos por logra konvensé Hulanda pa kambia e último akuerdo di 20 di novèmber 2008).
Dia 14 di dezèmber 2008 Komishon pro Hustisia a organisá un Manifestashon den Parke Wilhelmina banda di e Banki di Igualdat i Rekonsiliashon den forma di un Konferensia di Mesa Rondó alternativa. A dialogá públikamente riba e tema di ‘Desigualdat den Boneiru Nobo’. Voz di Boneiru a transmití e diálogo bibu i direkto. Riba e foto d.r.p.d. Sr. Rafael Santana, moderador (Komi-shon pro Hustisia), Sr. Eugène Godfried representando Kòrsou (direktor di ‘Plataforma Reforma Agrario’, Pader Rudy Lampe representando Aruba (miembro di Staten di Aruba) i Michiel Bijkerk, representando Boneiru (Komishon pro Hustisia).
Foto: Luz Santana
Hulanda tambe a pèrdè
Kisas Hulanda ta pensa awor: ‘Anto kiko?’ Pasobra di un punto di bista kòrtiku, e sistema akordá ta barata i ta duna Hulanda hopi poder pa gobèrná Boneiru na su manera. Pues Hulanda ta kere ku nan a gana. Pero nan ta kiboká. Si bo no ta gana kurasón di un hende, bo no a gana nada. P’esei Hulanda su ‘viktoria barata’ ta unu fiktisio. Si nan no ta kambia e akuerdo alsnog pa trese igualdat, nan lo mira ku tempu ku nan a kometé un eror.
No ta intenshon di ARCO pa usa palabra duru. Tira kulpa i palabra duru no ta solushoná problema. Pero nos ta obligá pa sikiera un biaha bisa presis kiko a pasa pa tur hende komprondé. E lokual ku Boneiru a firma na Hulanda dia 20 di novèmber 2008 ta un sistema di ‘apartheid na distansha’. Kòrda bon, Boneiru mes a firm’é! Nos mes a disidí di schuif nos dignidat un banda. Nos a hasi’é pa miedu i un par di kos material. Pues, si nos kier tira kulpa, nos mester duna Hulanda mesun tantu kulpa ku nos mes. Tantu Hulanda komo Boneiru a faya.
Hulanda komo partner mas grandi, mas mundano i mas pudiente mester a sa mihó. Nan mester a komprondé ku e prinsipio di igualdat di nan propio Konstitushon—asta promé artíkulo di nan Grondwet!—, no por wòrdu violá. Pero, nan a viol’é tòg, hinkando un artíkulo den Statüt ku ta hasi’é posibel pa hasi distinshon esensial, es desir, distinshon grandi, entre e ser humano bibando na Hulanda i e ser humano bibando na Boneiru.
Hulanda mester a komprondé ku e úniko palabra Hulandes ku a penetrá den tur idioma rònt mundu ta ‘apartheid’, anto ku nan mester a evitá di tur manera ku e mancha ei lo por a sigui plama. Pero nan a lag’é plama tòg. Ta p’esei dia 20 di novèmber 2008 ta un dia skur den historia di Hulanda tambe. Ta p’esei Hulanda tambe a pèrdè.
Kobardia di Boneiru
Di otro banda nos mester wak den spil. Si Hulanda ta trata nos komo ‘mitar hende’, ta keda na nos pa nos aktuá komo ‘hende digno, kompleto i sigur di su mes’. Nos no a hasi esei. Ku wowo hanchu habrí delegashon di Boneiru a akseptá e sistema di ‘apartheid na distansha’ ku Hulanda a prepará pa nos kuidadosamente.
Un tiki preshon di Hulanda tabata sufisiente pa nos sukumbí i firma algu ku humanamente no ta defendibel. Sugerensia di Sr. Michiel Bijkerk pa wanta un ratu i envolví Komishon Europeo a keda rechasá sin hopi konsiderashon. Den un purá i bou di preshon Boneiru a firma, bendiendo dignidat di pueblo i di nan mes.
UPB usando tur sorto di ‘spin’ awor
Naturalmente, UPB ta defend’é awor. Ta nan mes a firm’é. Pero lo no dura hopi pa e pueblo komprondé kiko a pasa di bèrdat. Loke a pasa—ta duel nos di bisele – ta kobardia. Hulanda su arogansia tabata mes grandi ku nos kobardia. Ta p’esei dia 20 di novèmber 2008 ta un dia skur den historia di Boneiru. I ta p’esei Boneiru a pèrdè. Úniko speransa awor ta pa nos konvensé Parlamento Hulandes pa kita e mancha ei. Ban spera.
Ta p ései nos mester ta habrí awor i stòp di hunga wega. Si bo kier logra algu ku Hulanda, bo no mester hunga dam ora nan ta hunga ahedres. Bo mester papia ku nan na nan manera. Ora bo ta negoshá ku Hulanda, bo mester ta kla i franko for di kuminsamentu. Nan mester sa delantá kiko ta bo ‘breekpunt’, anto bo no mester desviá for di bo ‘breekpunt’ tampoko. Dignidat di nos pueblo mester tabata nos ‘breekpunt’, pero Hulanda a sinti mesora ku nos no tabata serio den esei. Anto p’esei tabata asina fásil pa nan pasa e fast-ball di apartheid pa nos i bèrguensa pa nos i pa nan mes tambe.
Komishon pro Hustisia
Pa splika bon kla kiko realmente a sosodé, Komishon pro Hustisia a traha algun bòrchi pa tapa teksto di artíkulo 1 di Grondwet Hulandes riba e Banki di Igualdat i Rekonsiliashon. Riba e bòrchi nos a pone teksto di e realidat aktual:
‘TUR HENDE NA TERI-TORIO HULANDES (DI BES) TA HAÑA UN TRATO DESIGUAL DEN KASONAN IGUAL’.
Pues nèt kontrario na art. 1 di Grondwet Hulandes. Sin e bòrchinan aki, e Banki ta duna un idea eróneo. Pasobra lo no tin igualdat por lo pronto. Lo no tin rekonsiliashon tampoko por lo pronto.
Nos ta spera ku gobièrnu lo duna pèrmit pa laga e Banki para kaminda e ta aworaki, pa dos motibu: pa ekspresá realidat di e deal aktual i pa keda komo speransa ku den futuru nos por kita e bòrchinan, ora tur siudadano di Antia i Aruba a logra rekonosementu komo ser humano igual den un Reino Hulandes Nobo i Uní.
Kiko awor?
Tantu Hulanda komo Boneiru a hasi fout. Kometé eror ta humano. Por lo pronto e deal ta un hecho kumplí. Nos mester wak dilanti. Kon nos por drecha e fout? Kiko nos por hasi pa sigui bai dilanti?
Pa kontestá e preguntanan aki, mester opservá na promé lugar ku e deal ku Hulanda sigur tin su puntonan positivo tambe. No ta asina ku tur kos ta malu. Pa e kosnan positivo aki nos mester gradisí Hulanda i nos delegashon. ‘Count your blessings, not your losses’, nan ta bisa na Ingles. I asina e ta. Pero esei no ta nifiká ku nos mester keda sin drecha e fout!
Na promé lugar, Komishon pro Hustisia lo tuma kontakto ku Parlamento Hulandes i Komishon Europeo pa wak si por drecha e fout ainda a korto plaso.
Pero asta si Komishon pro Hustisia por logra esei, esei no ta kita ku, segun ARCO, mester lanta un partido kompletamente nobo. Un partido ku karanan nobo i hóben. No ta nada si algun hende di mas edat tuma liderato pa lant’é, pero nan mester keda pa algun aña so pa guia e hóbennan ku mester bira e lidernan di e partido nobo aki.
Un partido ku lo inkluí tur hende ku ta biba na Boneiru, tantu Boneriano komo Latino-, Hulandes- i Merikanonan. Un partido desidido pa drecha e fout ku UPB a kometé. Un partido habrí ku ta ekstendé su man pa Hulanda, pero bou di kondishon no-negoshabel di igualdat.


text:
“Cas Speransa Nobo ta un di e partnernan fuerte aki na Aruba”
“Teen Challenge Aruba tin como 18 aña ta operando. For di aña 1999 nos a cuminsa cu e proyecto. Teen Challenge ta traha den colaboracion cu Cas Speransa Nobo y ta esun cu tin cu bay ehecuta e curiculo pa Cas Speransa Nobo.” Pakico Cas Speransa Nobo “Cas Speransa Nobo ta un di e partnernan fuerte aki na Aruba. Nos ta traha cu diferente partner aki na Aruba, pero Cas Speransa Nobo tin un tremendo vision, un tremendo structura y infrastructura tambe pa haci esaki posibel. Tipo
Despues di 15 aña dunando atencion y alimento na adictonan ambulante
“Awe Cas Speransa Nobo a bira u
Pa mas di 15 aña caba un grupo di personanan bou di e grupo “Outreach” cu ta cay bou di Cas Speransa Nobo, ta bay districtonan, entre otro Rancho, cu ta un districto conoci pa adictonan ambulante, pa duna nan cuminda, atencion y pa trece speransa. Un di e personanan aki cu ta activo den e grupo di “Outreach” ta Sr. Rafael de Cuba, kende awe ta sumamente contento di por ofrece e personanan aki, adicto na substancia, un paso mas cerca na un bida di libertad - Cas Speransa Nobo.
HopeAruba ta ricibi donacion di 50 mil florin pa Cas Speransa Nobo
Den cuadro di HopeAruba Fundacion Restauracion, cu su prome gran proyecto social - Cas Speransa Nobo - un centro di rehabilitacion pa personanan adicto na substancianan, Hunta di Directiva di Aruba Bank a haci entrego di AWG.50,000.00 di donacion na proyecto di rehabilitacion Cas Speransa Nobo. D - R Gina Habibe, Director Ehecutivo Aruba Bank hunto cu Lisette Malmberg, Presidente HopeAruba Fundacion Restauracion E entrego aki a tuma luga dia 17 di mei 2017 den sala di hunta
Interview Lisette M. Malmberg
Donacion Aruba Bank
Un vision di forma colaborativo di por trata cu retonan cu nos comunidad ta enfrenta. Scusha Presidente di e HopeAruba Fundacion Restauracion tocante e vision di HopeAruba y lansamento di Cas Speransa Nobo: Media Production Credits: Boletinextra Aruba


text: Diasabra madruga a drenta informe di un accidente na Camacuri, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu un chauffeur masculino a baha caminda y a bay dal riba un pal’i luz. E chauffeur a pone cabes plat riba stuur despues di e impacto y bay sosega. Polis a bin haya e chauffeur morto na soño. A detene pa core auto bao influencia di alcohol y causa un accidente. Polis a detene y a transport’e pa warda pa asina e haya un cuarto gratis pa e sigui drumi y baha su wayaba.


text: Diabierna ultimo Minister Endy Croes tabata invita pa presencia e tremendo partido di futbol entre seleccion nacional di Aruba y ekipo internacional. Un Compleho Deportivo Guillermo Prospero Trinidad completamente yen di fanaticada pa sostene nos seleccion nacional den un wega amistoso contra hugadonan internacional cu ta activo riba nos isla. Fanaticada di bon futbol por a disfruta di un excelente partido unda seleccion nacional a vence y bira ganado di e partido aki cu e score di 3-0. E wega aki tabata di preparacion na caminda pe campeonato di Nations League 2022 di CONCACAF cu lo tuma luga den luna di juni proximo. Minister Endy Croes ta felicita Arubaanse Voetbal Bond (AVB), sr. David Abdul pa e iniciativa como tambe patrocinadonan cu a haci e evento aki posibel. Aruba completo por a disfruta di un anochi ameno y agradabel di un wega di nos seleccion nacional na cas. Pabien na nos seleccion nacional!


text:
Libis Hurtado Payares ta saka 11 di e 21 outnan pa via di ponche i ta permiti solamente 2 hit kontra pa blankea Souax Gill Sport i alabes kibra nan invinto ku skore di 2-0.
The Fighting Team ta gana di Souax ku skore 2-0
The Fichting Team 2 kareda 6 hit 0 eror, picher ganador Libis Hurtado Payares, miho bate a resulta Suëny Felicia di 2-2
Souax 0 kareda 2 hit 3 eror picher perdedo Mellizienne Richardson, miho bate Kimberley Agard 2-1
Weganan ta sigi mayan na Sam Bunting Ballpark
Djaweps26ougùstùs2021Sam Bunting Ballpark
19:00 hr The Fighting Team v/s Sta.Rosa Angels Vanddis FA
21:00 hr Pichingolo Nissan v/s Finex Softex FAA
KOMPARTI E NOTISIA AKI VIA / Share the news
Like this:
Like Loading...


text:
Ayera atardi varios medio di comunicacion local a informa comunidad cu hues comisario a suspende detencion di ex-minister Otmar Oduber y el a recobra su libertad back.
Na momento cu Oduber a sali for di KIA despues cu a keda deteni pa 10 dia, varios medio di comunicacion, su abogado Vito Carlo, amigonan, familiar y su pareha tabata presente unda el a sigura cu no por duna mucho detaye, bisando cu su abogado ta e persona encarga di duna mas informacion.
Cu su yiu homber na banda, Oduber a expresa na e website Aruba Native cu “manera m’a bisa, berdad semper ta vence maldad, mi yiu homber ta un cu a wordo persigui y mi tin cu bisa cu esaki danki na periodismonan cu ta tuma luga cu shisheria, periodistanan cu ta purba plama cosnan pero cu na caminda manera ma bisa, berdad semper ta alcansa e mentira”.
Ademas, el a expresa cu e dianan cera den KIA “tabata hopi duro” y cu e lo sigui coopera na e investigacion.
Oduber ta e sospechoso principal di e caso penal “Flamingo”, e ta wordo sospecha di comete shete delito: falsificacion di documentonan, estafa, aceptacion di soborno, mal uso di su funcion como minister, participacion den un organisacion criminal, labamento di placa y onverklaarbare vermogensverhoging loke ta nifica cu ex-minister Oduber no por a duna un splicacion legitimo pakico y con su posicion financiero a mehora.


text:
“Mi tin un aprecio enorme pa un persona manera abo cu pa 50 aña largo a hinca tur su esfuerso, curason y amor pa Hospital, nos coleganan pero mas importante e pashentnan,” asina Jacco Vroegop- director di HOH a habri su discurso. Un celebracion a tuma luga recientemente na unda den gran forma a invita tur colega na HOH pa pasa come bolo y asina recorda 50 aña di trabou di Brigida Croes cual tur persona na HOH sigur conoce. Durante e celebracion aki, banda di Hunta di Directiva di HOH, management y coleganan tambe a yama bon bini na Minister di Salubridad, sr. Dangui Oduber cu a hiba algun palabra di gradicimento pa Brigida su empeño pa cuido en general na Aruba.
Brigida Croes a cuminsa su carera den cuido na Hospital San Pedro di Verona na aña 1972 como Verpleegassistent algemeen. Na aña 2002 ela bay p’e reto di recepcionista y na aña 2004 ela cuminsa den cuido pastoral te cu dia di awe cu e ta bisa ayo na HOH. Durante su discurso manera semper e la conta diferente anecdota di su carera na HOH y loke a sobresali ta cu den un palabra Brigida a describi su 50 aña na Hospital como “increibel”.
“50 aña di trabou na Hospital ta algo cu no sa sosode y pues ta motibo di e celebracion bunita aki unda alabes ta dispidi di Brigida awo cu e ta baha cu pensioen. Normalmente celebracion di hubileo y pensioen ta tuma luga riba e departamento concerni, pero 50 aña di dedicacion, amor y pasion pa Hospital y su pashentnan no por a laga pasa sin mas. Mi ta hopi orguyoso di Brigida, despues di a traha algun aña cune y por mira con stima e ta pa pashent y colega y sigur tur hende lo bay haya su falta,” sr. Vroegop a termina bisando.
Brigida ta un persona conoci pa comparti y ta hende di tur hende. Asina aki e ta comparti desayuno cu coleganan of ta trece bolo y parti’e pa asina tur hende haya un pida. Tambe e ta haak muts y handschoen pa baby riba piso pa asina nan no haya frieu. Y semper ta decora e skina banda di su oficina pa dia di Himno y Bandera, Pasco, Valentine’s day y mucho mas. Un persona hopi stima pa coleganan y pashent, tambe tur Pastor y e comunidad di guia religioso.
Brigida a dedica casi ful su bida na HOH y su pashentnan. 50 aña di alegria, lealtad, amor, comprension y pasion a resalta y Hospital completo y pashentnan lo bay haya su falta. Brigida danki di curason y awo bay gosa di bo pensioen bon mereci!
FIN


text:
Den fin di siman “ARTBO” Aruba Taekwondo Bond a organisa Central Training na Centro Deportivo Libertador Betico Croes y varios atleta a presenta na e Central Training aki. Pa por representa ARUBA den cualkier evento nan Internacional di PATU, WT cu ta eventonan G bo mester acudi na Central Training “Pilot Project”.
ARTBO cu preseleccion pa campeonatonan internacional
Central Training ta wordo duna pa atleta Olimpico Monica Pimentel y nos atleta Stuart Smit cu tin varios premio grandi internacional. Ambos atleta tin un trayectoria largo di premionan y amplio experiencia den Taekwondo.
ARTBO su maneho ta cu cada atleta mester presenta na e Pilot Project aki di ARTBO pa ARTBO por evalua e atleta pa asina e por representa Aruba. Aruba tin dos atleta na nivel rango Mundial cu ta representando Aruba internacional cu ta Jenniffer Baez Garcia y Elliott Loonstra y nan no mester participa den e Pilot Project.
Na luna di Augustus ARTBO ta bay tin e prome evento internacional pa e atletanan cu ta participando den Central Training. Pa e Taekwondo di Aruba sigui crece ARTBO ta pone Central Training cu un trainer internacional.
Manuel Da Silva y Cornel Djaoen di Sport 30 a bishita e training y a entrevista Monica Pimentel.
ARTBO kier a gradici ASU pa e colaboracion cu nan ta brinda na ARTBO y un danki na Sport 30 pa e bishita di cortesia.